މައިކަލް ޝޫމާކަރ - ވިކިޕީޑިއާ\n1969 ޖެނުއަރީ3ގައި، ޖަރުމަންވިލާތުގެ ކޮލޯން ކައިރި އަށް އުފަން މައިކަލް ޝޫމާކަރ އަކީ ފޯމިއުލާ 1 ގެ ކާރު ރޭހުގެ ގިނަ ގުނަ ކާމިޔާބީތަކެއް ހޯދާފައިވާ ޝަހުސިއްޔަތެކެވެ. ޝޫމާކަރ ވަނީ ފޯމިއުކާ 1 ގެ ޗެމްޮިއަންކަން7ފަހަރު ހޯދާފައެވެ. ފޯމިއުލާ 1 ގެ އޮފިޝަލް ވެބްސައިޓް ގައި ޝާޢިއުކޮށްފައިވާ ލިޔުމެއްގައި ވާގޮތުން ޝޫމާކަރ އަކީ ފޯމިއުލާ 1 ގައި މިހާތަނަށް އައި އެންމެ މޮޅު ޑްރައިވަރެވެ. އަދި އެންމެ ޙާއްސަ ގޮތެއްގައި މައިކަލް ޝޫމާކަރ އަކީޖަރުމަންވިލާތުގެ ޑްރައިވަރުންގެ ތެރެއިން ފޯމިއުލާ 1 ރޭސް ކާމިޔާބު ކޮށްފައިވާ ހަމައެކަނި ޑްރައިވަރެވެ.\nފޯމިއުލާ އެކެއް ދުނިޔޭގެ ޗެމްޕިއަންޝިޕް ކެރިއަރ\nޖޯޑަން، ބެނެޓަން، ފެރާރީ\n250 (248 ރޭސް ފަށާފައިވޭ)\n7 (1994، 1995، 2000، 2001، 2002، 2003، 2004)\n1992 ބެލްޖިއަމް ގްރޭންޑް ޕްރީ\nއެންމެ ފަހުން ލިބުނު ކާމިޔާބީ\n2006 ޗައިނީސް ގްރޭންޑް ޕްރީ\nއެންމެ ފަހުން ބައިވެރިވި ރޭސް\n2006 ބްެރެޒީލިއަން ގްރޭންޑް ޕްރީ\n2ވަނަ (121 ޕޮއިންޓް)\n1 ހަޔާތުގެ ކުރީ ސަފްޙާތައް\n2 ފޯމިއުލާ ސީރީސްގެ ކެރިއަރ\n3 ފޯމިއުލާ 1\n4 ބެނެޓަން ޓީމް\n5 ފެރާރީ ޓިމް\n7 އިސްތިފާ އަށްފަހު\nހަޔާތުގެ ކުރީ ސަފްޙާތައްEdit\nމައިކަލް ޝޫމާކަރގެ މައިންބަފައިންނަކީ ރޮލްފް އަދި އެލިޒަބަތް ޝޫމާކަރ އެވެ. މައިކަލްގެ ބައްޕަ ރޮލްފް ވަނީ މައިކަލްގެ އުމުރުން4އަހަރުގައި ޕެޑަލް ކާޓްއެއް ހޯދައި ދީފައެވެ. ނަމަވެސް ހޮޅިދަނޑިއެއްގައި ޕެޑަލް ކާޓް ޖެހި ހަލާކުވުމުން، މައިކަލްގެ މައިންބަފައިން އޭނާ ކާޓް ކްލަބް އަކަށް ވެއްދިއެވެ. މައިކަލް ޝޫމާކަރ ވެގެން ދިޔައީ ކާޓް ކުލަބްގެ އެންމެ ހަނގު މެމްބަރަށެވެ. އުމުރުން އެންމެ6އަހަރުގައި މައިކަލް ވަނީ ކްލަބް ޗެމްޕިއަންޝިޕް ކާމިޔާބު ކޮށްފައެވެ. މިހެންކަމުން ރޮލްފް އޭނާގެ ދަރިފުޅަށް ހިތްވަރު ދިނުމުގެ ގޮތުން ދެވަނަ މަސައްކަތެއްގެ ގޮތުގައި ކާޓް ކުއްޔަށް ދިނުމާއި ސަރކިޓްގައި ކާޓް ހަދައި ދިނުމުގެ ޚިދުމަތް ދޭން ފެށިއެވެ. އަދި މައިކަލްގެ މަންމަ އެލިޒަބަތް ޓްރެކްގެ ކެންޓިނުގެ މަސައްކަތް ފެށިއެވެ. ލިބެމުން ދިޔަ އިތުރު އާމްދަނީ އިންވެސް މައިކަލްގެ މައިންބަފައިންނަށް ވަނީ އޭނާއަށް 800 ޑޮއިޝް މާކް (މިހާރު ފައިސާ އަށް ބަލާނަމަ 400 ޔޫރޯ) އަށް ލިބޭ ކާޓް އިންޖީނެއް ހޯދައި ދެވޭ ވަރު ނުވެފައެވެ. އެހެންނަމަވެސް އަވަށުގެ ވިޔަފާރިވެރިންގެ ދީލަތި އެހީ އާއި އެކު އެކިއެކި ރޭސްތަކުގައި މައިކަލް ބައިވެރިވިއެވެ.\nޖަރުމަންވިލާތުގެ ގަވާއިދުގައިވާ ގޮތުން ކާޓް ލައިސަންސް ނެގޭނީ 14 އަހަރު ވުމަށްފަހުގައެވެ. އެހެންނަމަވެސް 1981 ގައި އުމުރުން އެންމެ 12 އަހަރުގައި ލަގްޒެމްބާގްއިން އޭނާ ލައިސަންސް ހޯދިއެވެ.\n1983 ގައި ޖަރުމަންވިލާތުން ކާޓް ލައިސަންސް ހޯދުމަށްފަހު ޖެހިގެން އައި އަހަރު ޖަރމަން ޖޫނިއަރ ކާޓް ޗެމްޕިއަންޝިޕް މުބާރާތާއި ޔޫރަޕްގެ އިތުރު މުބާރާތްތަކުން ކާމިޔާބު ހޯދިއެވެ. 4987 ގައި ޔޫރަޕިއަން ކާޓް ޗެމްޕިއަންޝިޕް ހޯދުމަށްފަހު ކިޔެވުމުގެ ދާއިރާއިން ވަކިވިއެވެ. އަދި 1988 ގައި "ސިންގަލް ސީޓް" ޖަރމަން ފޯމިއުލާ ފޯޑް ރޭހާއި ފޯމިއުލާ ކޮއެނިގް ސީރީސްގައި ބައިވެރިވެ ކާމިޔާބު ކުރިއެވެ.\nފޯމިއުލާ ސީރީސްގެ ކެރިއަރEdit\n1989 ގައި މައިކަލް ޝޫމާކަރ، ވިލީ ވެބާރ ގެ ފޯމިއުލާ3ގެ ޓީމާ ގުޅުނެވެ. ޖެހިގެން އައި2އަހަރު ވެބާރ ފަންޑުކޮށްގެން ޖަރމަން ފޯމިއުލާ3ގެ ސީރީސްގައި ބައިވެރިވެ 1990 ގެ މުބާރާތް ކާމިޔާބު ކުރިއެވެ. ވެބާރގެ ނަސޭހަތުން 1990 އަހަރުގެ ފަހުކޮޅު މާރސިޑީސް ޖޫނިއަރ ރޭސިންގ ޕްރޮގްރާމްގައި ބައިވެރިވިއެވެ. އެއީ ޅަ ޑްރައިވަރުން ފޯމިއުލާ 1 ގައި ވާދަ ކުރުމަށްޓަކައި ބައިވެރިވަނީ ފޯމިއުލާ 3000 ގައި ކަމަށްވާތީއެވެ. ދިގު ރާސްތާ އަށް ދުއްވަން ހަދާފައި ހުންނަ ކާރު ދުއްވުން މައިކަލްގެ ކެރިއަރ އެހީވާނެކަމަށް ވެބާރ އެއް ފެންނާތީ ބޮޑެތި ކާރު ދުއްވުމަށް ވެބާރ މައިކަލް އަށް ޚިޔާލުދިނެވެ. އެއަހަރުގެ އޮޓޯޑްރޯމޯ ހާމެނޮސް ރޮޑްރީގޭޒް ގެ މުބާރާތުގެ ފައިނަލްވެސް މައިކަލް ކާމިޔާބު ކުރިއެވެ. އަދަ 1991 ގައި ޖަޕާނުގައި ބޭއްވުނު އޮޓޯޕޮލިސް މުބާރާތުގައި ދުއްވައިގެން އެންމެ ފަހު ރޭހުގައިވެސް ކާމިޔާބު ހޯދިއެވެ. އަދި ޑްރައިވަރުންގެ ލިސްޓުގެ9ވަނަ ހޯދިއެވެ. އަދި ހަމަ އެއަހަރު ޖަޕާނުގައި ބޭއްވުނު ފޯމިއުލާ 3000 ގެ ޗެމްޕިއަންޝިޕް މުބާރާތުން 2ވަނަ ހޯދިއެވެ. އޭރު މައިކަލް ދުއްވީ ސައުބަރ-މާސިޑީޒް-ބެންޒް ގެ ޓީމުގައެވެ.\nޝޫމާކަރ އެންމެ ފުރަތަމަ ފޯމިއުލާ 1 މުބާރާތެއްގައި ވާދަކުރީ ބެލްޖިއަމް ގްރޭންޑް ޕްރީ ގައެވެ. އޭނާ މިމުބާރާތުގައި ދެއްވީ އޭރު ބަންދުކޮށްފައިވާ ބެޓްރަންޑް ގަޝޯޓް ގެ ބަދަލު ދުއްވުންތެރިއެއްގެ ގޮތުގައެވެ. ޝޫމާކަރ ވަނީ އޭނާގެ ޓެސްޓް ޑްރައިވްގައި ޖޯޑަން ޓީމްގެ މެނޭޖަރ ޓްރެވަރ ފޮސްޓަރ އަޖައިބު ކޮށްލާފައެވެ. ޓްރެކް ހަދާފައިވާ ގޮތް ދެއްކުމަށްޓަކައި ޓީމުގެ އެހެން ޑްރައިވަރެއް ކަމުފައުވާ އެންޑްރެއާ ޑި ކެސަރީސް ހަމަޖެހިފައިވި ކަމުގައި ވިޔަސް ޓްރެކް އަމިއްލަ އަށް ޝޫމާކަރ އަށް ދަސްކުރަން ޖެހުމުންނެވެ. ޓްރެކްގެ އުނދަގޫކަމަށް ބަލާ، ޝޫމާކަރ ވަނީ އެފަހަރު ރޭސް7ވަނަ އަށް ނިންމާފައެވެ. މިކަންވެގެންދިޔައީ ޓެކްނިކަލް ދާއިރާގައި ތިބި މީހުން އަޖައިބު ކުރަނިވި ކަމަކަށެވެ. އަދި މި ރެކޯޑާއި އެކު 11 އަހަރު ވަންދެން ޓީމުގައި ދުއްވާފައިވާ އެންޑްރެއާ ޑި ކެސަރީ އަށްވުރެ ގްރިޑް ޕޮޒިޝަން ކުރި ލިބުނެވެ. (ގްރިޑް ޕޮޒިޝަންގައި ދުވެލި އެންމެ މަޑު5ކާރަށް ރޭހުގައި ބައިވެރި ނުވެވޭނެއެވެ. އެހެންނަމަވެސް ދެން ހުރި ހުރިހާ ކާރުތަކަށް ރޭހުގައި ބައިވެރި ވެވޭނެއެވެ. ނަމަވެސް ރޭސް ފެށުމަށް އެތުރިފައި ހުންނާނީ 1 ވަނަ އަށް ދިޔަ ފަރާތް އެންމެ ކުރީގައި،2ވަނަ އަށް ދިޔަ ފަރާތް އޭގެ ފަހަތުގައި، މިގޮތަށް 10 އަކާއި ހަމައަށެވެ.)\nމާރސިޑީސް ބެންޒްގެ ހުއްދަ އާއި އެކު ޖޯޑަން ޓީމުގައި ދުއްވަމުން ދިޔަ ޝޫމާކަރ އަށް ބެނެޓަން-ފޯޑް ގައި ދުއްވުމުގެ ފުރުޞަތު ލިބުނެވެ. ޖޯޑަން ޓިމުން މިކަމާ ދެކޮު ހަދައި މައްސަލަ ކޯޓަށް ހުށަހެޅިއެވެ. އެހެންނަމަވެސް ކޮންޓްރެކްޓެއްގައި ސޮއިކޮށްފައި ނެތުމުން ބެނެޓަން-ފޯރޑް އަށް ކާމިޔާބު ލިބުނެވެ. 1992 ވަނަ އަހަރުގެ ކާރު ސީޒަން ފެއްޓުމުގައި މަރސިޑީޒް ބެންޒް ފޯރމިއުލާ އެކެއްގައި ސައުބަރ އެކީ ބައިވެރިވުމަށް ވާހަކަ ދެކެވުނެވެ. އަދި ސައުބަރ ވަނީ އެ ދެކުންފުނި ގުޅިގެން މުބާރާތުގައި ވާދަކުރާނަމަ މައިކަލް ޝޫމާކާރ ރޭހުގައި ދުއްވަންޖެހޭނީ އެމީހުންގެ ޓީމުގައި ކަމަށް ކޮންޓްރެކްޓްގައި ބަޔާންކޮށްފައެވެ. ނަމަވެސް ބެނެޓަން-ފޯރޑް އިން ޝޫމާކަރ އާއި އެކީ ކޮންޓްރެކްޓް ހަދާފައިވުމުން ސައުބަރ-މާރސިޑީޒް ބެންޒް އަށް ޝޫމާކާރ ލިބޭގޮތް ނުވިއެވެ. 1992 ވަނަ އަހަރަކީ ރީނޯލްޓްގެ ބާރުގަދަ އިންޖީނުލީ ކާރުތަކުގެ އަހަރެވެ. އޭރުގެ އެންމެ ކާމިޔާބު މީހުންނަކީ މެންސަލް އާއި ރިކާޑޯ ޕެޓްރަސްއެވެ. ބެނެޓަންގެ އާދައިގެ އިންޖީނެއްގައި ޝޫމާކާރ އަށް ކާމިޔާބަށް ވާސިލްވެވުނީ މެކްސިކަން ގްރޭންޑް ޕްރީގައެވެ. އެރޭހުގައި ޝޫމާކާރ3ވަނަ ހާސިލްކުރިއެވެ. ޝޫމާކާރ އަށް 1ވަނަ އެންމެ ފުރަތަމަ ލިބުނީ ބެލްޖިއަމް ގްރޭންޑް ޕްރީގައި ވަރަށް ވިއްސާރަ ދުވަހެއްގައެވެ. 1992 ގައި ޑްރައިވަރުންގެ ޕޮއިންޓް ލިސްޓްގައި ޝޫމާކާރއަށް 53 ޕޮއިންޓް ލިބިގެން ރަނަރއަޕް ޕޭޓްރީސް އަށް ވުރެ އެންމެ3ޕޮއިންޓް ފަހަތުންނެވެ.\n1994 ވަނަ އަހަރަކީ ފޯމިއުލާ 1 އަށް ވަރަށް ބަނަ އަހަރެކެވެ. ސަން މަރިނޯ ގްރޭންޑް ޕްރީގައި އާރޓަން ސެނާ އާއި ރޯލަންޑް ރަޓްޒެންބަރގަރ ވަނީ ދިމާވި އެކްސިޑެންޓެއްގައި މަރުވެފައެވެ. އަދި ޝޫމާޚާރގެ ބެނެޓަން އާއި ފެރާރީ އަދި މެކްލާރަން، އެފް.އައި.އޭ ގެ ޤަވާއިދާ ޚިލާފަށް ބޭނުންކުރިކަމަށް ބުނެ ތަހްޤީޤްކޮށް އަދި 100،000 ޑޮލަރުން ޖޫރިމަނާ ކޮށްފައެވެ. އިނގިރޭސިވިލާުގެ ގްރޭންޑް ޕްރީގައި ފޯރމޭޝަން ލެޕްގައި އޯވަޓޭކް ކުރުމުން ޝޫމާކާރ ޖޫރިމަނާ ކުރެވުނެވެ. އެހެންނަމަވެސް ޖޫރިމަނާ އާއި ޚިލާފްވުމުން ރޭހުން2މެޗަށް ސަސްޕެންޑްކުރެވުނެވެ. އަދި މީގެ އިތުރުން ބެނެޓަންގެ ސްކިޑް ބޮކްސް އަށް ދިމާވި މައްސަލައެއްގައި އެފް.އައި.އޭ އެޓީމުން ޕޮއިންޓް ކެނޑިއެވެ. މިހުރިހާ ކަމަކާ ހުރެވެސް ޝޫމާކާރ އެންމެ ޕޮއިންޓެއްގެ ތަފާތުން އެފަހަރު ޗެމްޕިއަންކަން ހޯދިއެވެ. 1995 ގެ މުބާރާތުގައި ޝޫމާކާރ ވަނީ ކޮންސްޓްރަކްޓަރ ޗެމްޕިަންޝިޕް ހޯދާ އަދި ފޯމިއުލާ 1 ގެ ސީރީސް ގެ ތާރީޚުގައި ވިދިވިދގެން ދެފަހަރު ކާމިޔާބު އެންމެ ޒުވާން މީހާކަމަށްވެސް ވެފައެވެ.\nއަހަރެއްގެ ހިންމަތާއި މިއްނަތުން ޝޫމާކާރ އަށް 2000 ވަނަ އަހަރޔ ވާދަވެރި "ހަކިނަން" ފަހަތަށް ޖައްސުވާ ކާމިޔާބު ހޯދިއެވެ. ޝޫމާކާރ އަށް ކާމިޔާބު ލިބުނީ އިޓާލިއަން ގްރޭންޑް ޕްރީ ކާމިޔާބު ކުރެވުމުންނެވެ. މިއީ ޝޫމާކާރގެ 41 ވަނަ ކާމިޔާބީއެވެ. މިރޭހަށްފަހުގައި ބޭއްވި ޕްރެސް ކޮންފަރެންސްގައި ޝޫމާކާރގެ ނަމޫނާ ޑްރައިވަރު އާރޓަން ސެނާގެ ރެކޯޑާ އެއްވަރު ކުރެވުމުން އެކަމާ އޭނާ އުފަލުން ފެންކަޅިވިއެވެ.\n2001ގަައި ޝޫމާކާރގެ ހަތަރުވަނަ ޑްރައިވިންގ ޓައިޓްލް ހޯދިއެވެ. މުބާރާތުގައި ހަތަރު ޑްރައިވަރަކު އެކިރޭހުން ކާމިޔާބު ކުރިއެވެ. ނަމަވެސް މުޅި މުބާރާތަށް ބަލާއިރު ޝޫމާކާރ އާއި ވާދަ ކުރެވޭނެ ވަރުގެ ޑްރައިވަރެއް ނެތުމުން ވަރަށް ފަސޭހަ ކަމާއި އެކު އޭނާ ކާމިޔާބު ކުރިއެވެ. 2002 ވަނަ އަހަރު ވެސް ދިޔައީ މިކަހަލަ ގޮތަކަށެވެ. 17 ރޭހުން 15 ރޭސް ފެރާރީ ޓީމުން ކާމިޔާބު ކުރިއެވެ. އަދި ޑްރައިވަރސް ޗެމްޕިއަންޝިޕް ދިފާއުކުރިއެވެ.\n2003 ވަނައަހަރަކީ ޝޫމާކާރ އާއި ވާދަ ކުރާނެ މީހަކު އަނެއްކާވެސް އައި އަހަރެކެވެ. އެއީ ކިމީ ރޮއިކަނަން އެވެ. ރޭސްތަކަށް ބަލާއިރު ރޮއިކަނަން އިޓާލިއަން ގްރޭންޑް ޕްރީގެ ކުރިން ޝޫމާކާރ އާއި ދެމެދު އޮތީ އެންމެ ޕޮއިންޓެކެވެ. ނަމަވެސް އެފް.އައި.އޭ ގެ ޤަވާއިދުގެ ތެރޭގައި ފުރޮޅުގެ ފުޅާ މިނަށް ބަދަލު ގެނައުމުން ރޮއިކަނަން ޓީމުގެ މެކްލާރަން އަށް ދިމާވި އުނދަގޫތަކުގެ ފައިދާ ފެރާރީ އިން ވަރަށް ފުރިހަމަ ގޮތުގައި ހޯދިއެވެ. އަދި ޖެހިގެން އައި ދެ ރޭހުންވެސް ފެރާރީ ކާމިޔާބު ހޯދިއެވެ. މިމުބާރާތުގައިި އަދި ރޮއިކަނަން އަށް ކާމިޔާބު ކުރުމުގެ ހަމައެކަނި އޮތް ފުރުޞަތަކަށްވީ ޖަޕަނީސް ގްރޭންޑް ޕްރީ ކާމިޔާބު ކުރުމެވެ. އަދި ހަމަ އެފަދައިން ޝޫމާކާރ ކާމިޔާބުކުރަން ބޭނުންވަނީ ހަމައެކަނި އެންމެ ޕޮއިންޓެކެވެ. ޝޫމާކާރ ބޭނުންވާ އެއް ޕޮއިންޓް ހޯދައިގެން6ވަނަ ފަހަރަށް މުބާރާތް ކާމިޔާބު ކުރިއެވެ.\n2004 ގައި ފުރަތަމަ 13 ރޭސް ކާމިޔާބު ކުރިއެެވެ. އަދި އެއަހަރު ނިންމާލީ 148 ޕޮއިންޓާ އެކު ޓީމުގެ ދެވަނަ ޑްރައިވަރު ރޫބަން ބެރިޝެލޯ އަށްވުރެ 34 ޕޮއިންޓް ކުރީގައި އޮވެގެންނެވެ. މިމުބާރާތުގައި 18 ރޭހުން 13 ރޭސް ޝޫމާކާރ ކާމިޔާބު ކޮށް ރެކޯޑް ހެދިއެވެ.\n2005 ގައި ޝޫމާކާރގެ ހަމައެކަނި ކާމިޔާބު އައީ އެމެރިކާގެ ގްރޭންޑް ޕްރީގައެވެ. އެފް.އައި.އޭ އަނެއްކާވެސް ފުރޮޅުތަކުގެ ޤަވާއިދަށް ބަދަލުގެނައެވެ. މިބަދަލު އެފް.އައި.އޭ އިން ގެނައީ އެހްން ޓީމުތަކަށް ފެރާރީ ޓީމާއި ވާދަކުރުމުގެ ފުރުސަތު ދިނުމުގެ ގޮތުންނެވެ. ވުމާއި އެކު ބްރިޖްސްޓޯން ޓަޔަރުތައް ބޭނުންކުރާ ޓީމުތަކަށް މިކަމުން ގެއްލުން ވެގެންދިޔައެވެ. އަދި އެ އަހަރު މުބާރާތް ކާމިޔާބު ކުރީ ރީނޯލްޓްގެ ފެނާންޑޯ އޮލޮނސޯއެވެ.\n2006 ވަނަ އަހަރަކީ ޝޫމާކާރ ފޯރމިއުލާ އެކެއް ގައި ވާދަ ކުރި އެންމެ ފަހު އަހަރެވެ. ފުރަތަމަ3ރޭސް ނިމުނު އިރު ޝޫމާކާރ އަށްވަނީ 11 ޕޮއިންޓާއި އެކު 2004 ގެ ޗެމްޕިއަން އޮލޮންސޯއަށް ވުރެ 17 ޕޮއިންޓް ފަހަތުގައެވެ. ޗައިނާ ގައި އޮތް ރޭހުގައި އޮލޮންސޯގެ ކާރުގެ އިންޖީނަށް ދިމާވި މައްސަލައަކާއި ގުޅިގެން ޗެމްޕިއަން ސްޓޭންޑިންގ ގައި ޝޫމާކާރ އަށް ކުރި ލިބުނެވެ. ނަމަވެސް ޖަޕާނުިގައި ބޭއްވި ރޭހުގައި އޮލޮންސޯ މޮޅުވުމުން އަނެއްކާވެސް 10 ޕޮއިންޓުގެ ކާމިޔާބެއް އޭނާ އަށް ލިބުނެވެ. ފައިނަލް ރޭހުގައި ޝޫމާކާރ ވަނީ އޮލޮންސޯ ކާމިޔާބު ކުރާނެ ކަމަށް ބުނެފައެވެ. އަދި ޝޫމާކާރ އަށް މިޝަރަފް ލިބުން ވަރަށް ހަނިކަމަށް ވެސް ބުންޏެވެ. ކަންތައް ދިމާވީ ވަރަށް އެހެންކަހަލަ ގޮތަކަށެވެ. ކާރުގެ ތެޔޮ ހޮޅިއަށް ލިބުނު ގެއްލުމަކާއި އެކީ ޝޫމާކާރ ރޭސް ފެށީ 10 ވަނާގައި އޮވެގެންނެވެ. ރޭހުގެ ކުރީ ކޮޅު ޝޫމާކާރ 6ވަނަ އަށް ޖެހިލިއެވެ. ނަމަވެސް އޮލޮންސޯގެ ޓީމްމޭޓް ފިޝެލާގެ ކާރުން ޝޫމާކާރގެ ކާރުގައި ޖެހި ފުރޮޅު ފަޅައިގެން ދިޔުމުން ޕިޓް ސްޓޮޕްގައި ޝޫމާކާރ މަޑުކުރަން ޖެހުނެވެ. އެހެންނަމަވެސް ރޭހުގެ ފަހުކޮޅު ފިޝެލާ އާއި ރޮއިކަނަން ފަހަތަށް ޖައްސާލައި4ވަނަ މަޤާމް ހޯދިއެވެ.\nޝޫމާކަރ އަކީ މިހާރު ފެރާރީގެ އެޑްވައިޒަރެކެވެ. 1995 ގައި ޝޫމާކަރ ވަނީ ކޮރީނާ ބެޝް އާއި ކައިވެނީގެ ގޮތުން ގުޅި2ކުދިން ހޯދާފައެވެ. އަދި މިހާރު އުޅެމުން ދަނީ ސްވިޒަރލޭންޑް ގައެވެ. ޝޫމާކަރ އަކީ މަޝްހޫރު މީހެއްކަމަކު އެފަދަ މީހުންމީޑިޔާ އާއި ބާއްވާ ގުޅުން ބާއްވަން ބޭނުންވާ މީހެއް ނޫނެވެ. ވުމާ އެކު އޭނާގެ ދިރިއުޅުން ބައްޓަންކޮށްފައިވަނީ މީޑިއާ އާއި ދުރު އާދައިގެ ދިރިއުޅުމެކެވެ.\nމިލިޔުމަކީ މީޑިޔާ ނެޓް އިން ކޮންމެ މަހަކު ނެރުއްވާ އެންޓަރޓެއިންމެންޓް ގައިޑްގެ 46 ވަނަ ޢަދަދުގައި ޝާއިޢުކުރެވިފައިވާ ލިޔުމެއްގެ ނަކަލެކެވެ.\nމައިކަލް ޝޫމާކަރ ގެ ރަސްމީވެބްސައިޓް\nކާޓްސެންޓަރ އެންޑް މިޔުޒިމް\nޝޫމާކަރގެ ޕްރޮފައިލް އަދި ސްޓެޓިސްޓިކްސް އެފް1.ޑީބީ ގައި\nޝޫމާކަރގެ ކެރިއަރ ސްޓެޓިސްޓިކްސް\nޝޫމާކަރ އާއި ބެހޭ ޚަބަރު ތަކާއި އިތުރު ލިޔުންތައް\nމައިކަލް ޝޫމާކަރ އިންޓަރނެޓް މޫވީ ޑޭޓާބޭސް ގައި


Minivan 50 handhaani nootu: rangalhu hadiyaa eh\nމިނިވަން 50 ހަނދާނީ ނޫޓް: ރަނގަޅު ހަދިޔާއެއް\nރާއްޖޭގެ ތާރީހަށް ބަލާއިރު މިހާތަނަށް "ހަނދާނީ ނޫޓެއް" ނެރެފައެއް ނުވެ އެވެ. މީގެ ކުރިން މިގޮތަށް ފެނިގެން ގޮސްފައިވަނީ ހަނދާނީ ފައިސާ ފޮތި ތަކެވެ. ނަމަވެސް ރާއްޖޭގެ މިނިވަން ކަމަށް ރަންޔޫބީލް ފާހަގަ ކުރުމަށް މިފަހަރު މިވަނީ "މިނިވަން 50 ހަނދާނީ ނޫޓެ" އެއް ނެރެފަ އެވެ. މި ނޫޓުގެ ބޭނުމަކީ ކޮބައި ހެއްޔެވެ؟\n"ގިނަ މީހުންނަށް އޮޅިފަ އޮންނަނީ. މި ނޫޓަކީ ސުވެނިޔައެއްގެ ގޮތުގައި ބޭނުން ކުރަން ނެރުނު އެއްޗެއް،" މަރުކަޒީ ބޭންކުގެ މީޑިޔާ އެންޑް މާކެޓިން މެނޭޖަރު އަހުމަދު ފަޒާލް ވިދާޅުވި އެވެ.\nމިނިވަން 50 ހަނދާނީ ނޫޓް\nރާއްޖޭގެ މިނިވަން ކަމަށް 25 އަހަރު ފުރުމުގެ ގޮތުން މީގެ ކުރިން ރަން ފައިސާ ފޮއްޗާއި ރިހި ފައިސާ ފޮތި ނެރެފައިވެ އެވެ. އަދި އެފަހަރު ނެރުނު ފައިސާ ފޮތިތަކަށް އެ ދުވަސްވަރު ބޮޑު ތަރުހީބެއް ވެސް ލިބިގެން ދިޔަ އެވެ. ގިނަ ބަޔަކު އެ ހޯދައި ފޮރުވާފައި އެބަ ހުއްޓެވެ. އެހެންކަމުން މިފަހަރު ނެރުނު ހަނދާނީ ނޫޓަކީ ވެސް ރާއްޖޭގެ ތާރީހުގައި ފާހަގަ ކޮށްލެވޭނެ އެއްޗަކަށް ވާނެ އެވެ. އާއްމުކޮށް ވޮލެޓުގައި ގެންގުޅޭ ނޫޓުތަކަށްވުރެ ބޮޑުކޮށް އިންނަ މި ފުރިހަމަ ނޫޓު ފަރުމާކޮށްފައިވަނީ ދިވެހި ފަންނުވެރިއެއް ކަމަށްވާ އަބްދުﷲ ނަޝާތެވެ.މި ނޫޓުތައް މާދަމާ މަރުކަޒީ ބޭންކުން ވިއްކަން ފަށާއިރު، ނޫޓުގެ މޫނުމަތީ އަގު އުޅެނީ 5،000ރ. ގަ އެވެ. މި ނޫޓަށް ވެސް ރަނގަޅު ތަރުހީބެއް ލިބިގެންދާނެ ކަމަށް ބެލެވެ އެވެ.\nމިނިވަން 25 ގައި ނެރުނު ރިހި ފައިސާ ފޮތި--ފޮޓޯ: އެމްއެމްއޭ\nމިނިވަން 50 ހަނދާނީ ނޫޓަށް ބަލާލާއިރު މީގެން ރާއްޖޭގެ މާޒީ އާއި މިއަދުގެ މަންޒަރު ސިފަވެ އެވެ. ނޫޓުގައި މީގެ ބައި ގަރުނު ކުރިން މާލޭގެ މޫނުމަތި އޮތާއި މިއަދު މާލޭގެ މަލަމައްޗަށް އައިސްފައިވާ ބޮޑު ބަދަލު ފެނެ އެވެ. އެ މަންޒަރު ކިޔައިދެ އެވެ. އަދި ނޫޓުގެ އަނެއް ފަރާތުގައިވާ ކުރެހުންތަކުން ރަމްޒު ކޮށްދެނީ ރާއްޖޭގެ މިނިވަންކަން ލިބުމުގެ އެއްބަސްވުމުގައި 26 ޖުލައި 1965 ގައި ސޮއިކުރި މާހައުލެވެ. އެ މާހައުލުގެ ސުލްހަވެރި ކަމެވެ. މީގެ އިތުރުން ނޫޓުގެ މެދުގައިވާ ކުރެހުމުން ދައްކުވައިދެނީ ދިވެހިންގެ އަމިއްލަ ވަންތަކަމާއި އިސްލާމީ އާދަކާދަ އާއި ދިވެހިންގެ މުއްސަނދި ތަރިކަ އެވެ.\nމިނިވަން 25 ގެ މުނާސަަބަތުގައި ނެރުނު ރަން ފައިސާ ފޮތި\nމަރުކަޒީ ބޭންކުން ވާހަކަ ދެއްކެވި، ފަޒާލް ވިދާޅުވީ ނޫޓުތައް މިހާރު ވެސް ޑިއުޓީ ފްރީން ވިއްކަމުންދާނެ ކަމަށެވެ.\n"ވަރަށް ރަނގަޅު ތަރުހީބެއް ލިބެމުން ދޭ. ގިނަ އަދަދެއްގެ ޓޫރިސްޓުން މި ގަނޭ. ނޫޓު ނެރުން ގިނަ ބަޔަކަށް ފެނުނީ ވަރަށް ޕޮޒިޓިވް ކަމެއްގެ ގޮތުގައި،" ފަޒާލް ވިދާޅުވި އެވެ.


ތާރީޚީ ނަޒަރަކުން ކީރިތި ރަސޫލާގެ އީދު މީލާދުMikal News\nތާރީޚީ ނަޒަރަކުން ކީރިތި ރަސޫލާގެ އީދު މީލާދު\n5 ޖެނުއަރީ 2015, 0:00 |\nރަބީއުލް އައްވަލް މަހުގެ 12 ވަނަ ދުވަހަކީ މާތް ދުވަހެއް ކަމަށް ދެކިގެން އެދުވަހާއި ގުޅުވައިގެން ތަފާތު އަޅުކަމުގެ ކަންތައްތައް ދިވެހި ކާބަފައި ކުރަމުން ގެންގޮސްފައިވެއެވެ. މިދުވަހަކީ މިހާރުވެސް ރާއްޖޭގައި ކިރިތި ރަސޫލާގެ އީދު މީލާދު ނުވަތަ މިޒަމާނުގެ ބަހުން ނަމަ ބާރތުޑޭ ގެ ގޮތުގައި ފާހަގަ ކުރަމުން އަންނަ ދުވަހެވެ. ނަމަވެސް، އެންމެ ހެޔޮ ތިން ޖީލުގައިވެސް މިދުވަސް ފާހަގކޮށްފައިނުވާ ކަމާއި މިދުވަހަކީ ކަނޑައެޅިގެން އެގެން އޮތް ދުވަހެއް ނޫން ކަން މިހާރުގެ ގިނަ ދަންނަ ބޭކަލުން ދަނީ ތަކުރާރުކޮށް ބުނަމުންނެވެ. ނަމަވެސް، ސަރުކާރުން އެދުވަސް ފާހަގަ ކުރުމުގެ އިތުރުން އެދުވަހަކީ ބަންދު ދުވަހެއް ކަމަށް ޒަމާނުއްސުރެ ދަނީ ކަނޑައަޅަމުންނެވެ. އެހެންކަމުން އެދުވަހާއި ގުޅޭ ގޮތުން ތާރީޚީ ނަޒަރަކުން ބަލާލުން މުހިންމު ކަމަށްފެނެއެވެ.\nޔާސިރު ގާޟީ ވިދާޅުވާ ގޮތުން ސުންނަތް ޖަމާއުގެ އަހުލުވެރިންގެ ތެރޭގައި މަޝްހޫރު ”6ފޮތް ” ގައިވެސް ކީރިތި ރަސޫލާ އުފަންވެ ވަޑައިގަތް ތާރީޚު އެގޭކަށް ނެތެވެ. އެގެން އޮތްހާވެސް އެއްޗަކީ ކީރިތި ރަސޫލާ އުފަންވެ ވަޑައިގަތީ ހޯމަ (ސަހީހް މުސްލިމް) ދުވަހެއްގައި ކަމެވެ. ކޮން އަހަރެއްގެ ކޮން މަހެއްގެ ހޯމަ ދުވަސް ކަމެއް ނޭގެއެވެ. އެހެންކަމުން، އިތުރު ތަފްސީލު ހޯދުމަށް އެހެނިހެން މަސްދަރުތައް ފުރޮޅާލަން ޖެހެއެވެ. އެގޮތުން، ބައިހަގީގެ ސުނަނުގެ (ވޮލިއުން 1، ސަފްހާ 79) ގައި ސުވައިދު ބިން ޚަފްލާގެ އަރިހުން ރިވާކޮށްފައިވާ ގޮތުން އެކަލޭގެފާނާއި ކީރިތި ރަސޫލާ އުފަންވެ ވަޑައިގަތީ އާމުލް ފީލު ނުވަތަ ފީލުބާގައިގެ މީހުން ގެފުޅު ތަޅާލަން އައި އަހަރު ނުވަތަ މަޝްހޫރި އެތުގެ އަހަރުގައެވެ. ކީރިތި ރަސޫލާ އުފަންވެ ވަޑައިގަތީ އެތުގެ އަހަރު ގައި ކަމަށް އިތުރު ހެކިތައް ހުރި ކަމަށް ޔާސިރު ގާޟީ ފަހަގަކުރައްވައެވެ. މިހާހިސާބަށް އެގެނީ ކީރިތި ރަސޫލާ އުފަންވެ ވަޑައިގަތީ އެތުގެ އަހަރުގެ ހޯމަ ދުވަހެއްގައި ކަމެވެ.\nތާރީޚީ ފޮތްތަކަށް ބަލާއިރު ކީރިތި ރަސޫލާ އުފަންވެ ވަޑައިގަތް ދުވަސް ކަމަށް އެކިއެކި ދުވަސްތައް ފެންނާން ހުރި ކަމަށްވެސް ޔާސިރު ގާޟީ ފަހަގަކުރައްވައެވެ. ކީރިތި ރަސޫލާގެ ވަނަވަރު ދިރާސާ ކުރި ކުރީގެ ބޭފުޅުންގެ ތެރެއިން އިބުނު އިސްހާގް (150ހ) ހާމަ ކުރައްވާ ގޮތުން ކީރިތި ރަސޫލާ އުފަންވެ ވަޑައިގަތީ އެތުގެ އަހަރުގެ ރަބީއުލް އައްވަލް މަހުގެ 12 ވީ ހޯމަ ދުވަހުއެވެ. ނަމަވެސް އިބުނު އިސްހާގާއި ކީރިތި ރަސޫލާ އާއި ދޭތެރޭ ގާތްގަޑަކަށް ދެގަރުނު ފާއިތުވެ ގޮސްފައިވުމާއި އިބުނު އިސްހާގު އެތާރީޚް ހާމަކުރެއްވި އިރު އޭގެ ރިފަރެންސެއް ނުވަތަ އިސްނަދެއް ހާމަ ކުރައްވާފައި ނުވާތީ އެހެނިހެން ހެކިތައް ހޯދުން މުހިންމެވެ.\nއިބުނު ކަސީރު އޭނާގެ “އަލް ބިދާޔާ ވަލް ނިހާޔާ” ގައި ކީރިތި ރަސޫލާ ދުނިޔެއަށް ވަޑައިގަތް ދުވަހާއި ބެހޭ ގޮތުން ލިއުއްވާފައިވާ ގޮތުން، ކީރިތި ރަސޫލާ ދުނިއަށް ވަޑައިގަތީ ރަބީއުލް އައްވަލް މަހުގައި ކަމަށް ގިނަ އިލްމުވެރިން ދެކިލައްވާފައިވާ އިރު ރަބީއުލް އައްވަލް މަހުގެ ކޮން ދުވަހެއް ކަމާއި މެދު ތަފާތުތަކެއް އެބަހުއްޓެވެ. އޭގެ ތެރޭގައި:\n1-\tރަބީއުލް އައްވަލް މަހުގެ2ވަނަ ދުވަސް – މިއީ ސީރަތު ދާއިރާގައި މަޝްހޫރު އަބޫ މައުޝަރުލް ސިންދީ (171ހ) އާއި އިބުނު އަބްދުލް ބައްރު ދެކިލައްވާ ގޮތެވެ.\n2- ރަބީއުލް އައްވަލް މަހުގެ 8 ވަނަ ދުވަސް – މިއީ އަންދަލުސް ގެ އިލްވެރިއެއް ކަމަށްވާ އިބުނު ހަޒްމް (456ހ) ގެ ރައުޔެކެވެ. މީގެ އިތުރުން އިމާމް މާލިކް (179ހ)، އައްޒުހުރީ (128ހ) އާއި މުހައްމަދު ބިން ޖުބައިރު ބިން މުތުއިމް ގެއަރިހުން މިދުވަސް ރިވާކޮށްފައިވެއެވެ.\n3- ރަބީއުލް އައްވަލް 10 ވަނަ ދުވަސް – އިބުނު އަސާކިރު (571ހ) އަބޫ ޖައުފަރުލް ބާގިރު (114ހ) އަރިހުން ރިވާ ކުރައްވައެވެ. މީގެ އިތުރުން އައްޝައުބީ (100ހ) ގެ ރައުޔަކީވެސް މިއެވެ.\n4-\tރަބީއުލް އައްވަލް 12 ވަނަދުވަސް – އިބުނު އިސްހާގު ރައުޔަކީ މިއެވެ. ބައެއް އެހެނިހެން މަސްދަރުތަކުން އެގޭ ގޮތުގައި މިއީ އިބުނު އިސްހާގާއި އިބުނު އައްބާސް ގެ ރައުޔެވެ.\n5-\tރަބީއުލް އައްވަލް 17 ވަނަ ދުވަސް – މިއީ ގިނަ ޝިއައީ ދަންނަބޭކަލުން ގަބޫލު ކުރާގޮތެވެ.\n6-\tރަބީއުލް އައްވަލް 22 ވަނަ ދުވަސް – މިދުވަސް ނިސްބަތް ވަނީ އިބުނު ހަޒްމް ގެ ރައުޔަކަށެވެ.\n7-\tއެތުގެ އަހަރުގެ ރަމަޟާން މަހުގެ ކޮންމެވެސް ދުވަހެއް ކަމަށާއި އަދި ރަމަޟާން މަހުގެ ބާރަ ވަނަ ދުވަސް ކަމަށްވެސް ބައެއް ދަންނަ ބޭކަލުން ވިދާޅުވެލައްވައެވެ.\nނޯޓް: މިސިލްސިލާގައި މިގެނެސްދެނީ އެމެރިކާގެ މަޝްހޫރު އިލްމުވެރިއެއް ކަމަށްވާ ޔާސިރު ގާޟީ ކީރިތި ރަސޫލާ ދުނިޔެއަށް ވަޑައިގަތް ދުވަހާއި ގުޅޭ ގޮތުން ތާރީޚީ ނަޒަރަކުން ބަލާލުމަށް ފަހު ލިޔެފައިވާ ލިއުންތަކެއްގެެ ޚުލާސާ ތަރުޖަމާއެކެވެ.


Chelsea in Havertz ge soi hoadhaifi | Mihaaru\nޗެލްސީ އަށް ސޮއިކުރުމަށް ފަހު ހާވާޓްޒް ޖޯޒީ ދައްކާލަނީ.\nޗެލްސީން ހާވާޓްޒްގެ ސޮއި ހޯދައިފި\n05 ސެޕްޓެމްބަރ 2020 - 11:21\nލަންޑަން (ސެޕްޓެމްބަރު 5) - ބަޔާ ލެވަކޫސަނަށް ކުޅެމުން އައި ޖަރުމަނުގެ ޒުވާން ތަރި ކައި ހާވާޓްޒް އިންގްލެންޑްގެ ޗެލްސީ އަށް ސޮއިކޮށްފި އެވެ.\nފަސް އަހަރުގެ އެއްބަސްވުމެއްގައި އުމުރުން 21 އަހަރުގެ ހާވާޓްޒް ޗެލްސީއާ އެކު ސޮއިކުރިއިރު، އޭނާ ގަންނަން އެ ކްލަބުން ވަނީ 71 މިލިއަން ޕައުންޑް (94 މިލިއަން ޑޮލަރު) ދައްކައިފަ އެވެ. ރިޕޯޓްތައް ބުނާގޮތުން ހާވާޓްޒް ޗެލްސީގައި ދައްކާ ކުޅުމަށް ބެލުމަށް ފަހު ޗެލްސީން އިތުރު 20 މިލިއަން ޕައުންޑް ދައްކަން ވަނީ އެއްބަސްވެފަ އެވެ.\nލެވަކޫސަނުން ހާވާްޓްޒް ޗެލްސީ އަށް ވިއްކާލަން އެންމެ ފުރަތަމަ ކީ އަގު އުޅެނީ 90 މިލިއަން ޕައުންޑްގަ އެވެ. އެކަމަކު ފަހުން އަގު ކުޑަކުރަން އެއްބަސްވި ހާވާޓްޒް އެ ޑީލް ކުރިއަށްގެންދަން ބޭނުންވުމުންނެވެ. ޖަރުމަނު ގައުމީ ޓީމުން ވެސް ގަވާއިދުން ޖާގަ ހޯދަމުން އަންނަ ހާވާޓްޒް ވަނީ ލެވަކޫސަނަށް ކުޅެދިން 118 މެޗުން 36 ގޯލު ޖަހައި 25 ގޯލު ޖަހަން ފުރުސަތު ތަނަވަސްކޮށްދީފަ އެވެ.\nޗެލްސީ ކޯޗުކަމާ މިދިޔަ އަހަރު ލަމްޕާޑް ހަވާލުވިއިރު އެ ޓީމު އޮތީ ކުޅުންތެރިން ނުގެނެވޭ ގޮތަށް ފީފާ އިން ދީފައިވާ ސަސްޕެންޝަނެއްގަ އެވެ. ސަސްޕެންޝަނުން ސަލާމަތްވުމާ އެކު މި ފަހަރުގެ ޓްރާންސްފާ މާކެޓްގައި ޗެލްސީން ވަނީ މިހާތަނަށް 200 މިލިއަން ޕައުންޑަށް ވުރެން ގިނައިން ހަރަދުކޮށްފަ އެވެ. ޗެލްސީން ވަނީ ހަތް ކުޅުންތެރިން ގެނެސްފަ އެވެ. އެއީ ހާވާޓްޒްގެ އިތުރުން ހަކީމް ޒިޔެޗް، ޓިމޯ ވާނާ، ބެން ޗިލްވެލް، ތިއާގޯ ސިލްވާ، މަލަންގް ސާ އަދި ޒުވާން ޑިފެންޑަރު ޒަވިއޭ އެމްބުޔަމްބާ އެވެ. މީގެ ތެރެއިން ތިއާގޯ، ސާ އަދި އެމްބުޔަމްގާ ގެނައީ ހިލޭ ޓްރާންސްފާއެއްގަ އެވެ.\nރިޕޯޓްތައް ބުނާގޮތުން ޗެލްސީން އަދި އަންނަނީ މި ފަހަރުގެ ޓްރާންސްފާ މާކެޓް ބަންދުވުމުގެ ކުރިން ގޯލްކީޕަރެއް ހޯދުމަށް މަސައްކަތްކުރަމުންނެވެ. ޗެލްސީން ގެންނަން ބޭނުންވި ކީޕަރުންގެ ތެރެއިން އެތުލެޓިކޯ މެޑްރިޑްގެ ޔެން އޮބްލަކް ލިބެން ނެތުމުން އެ ޓީމުން މިހާރު ވިސްނަމުން އަންނަނީ މި ފަހަރުގެ ޓްރާންސްފާގައި މިހާރުގެ ކީޕަރު ކެޕަ އަރިއްޒަބަލާގާއާ ވާދަކުރަން ރަނގަޅު ކީޕަރެއް ހޯދުމަށެވެ. އެ ގޮތުން ރެނެސްގެ ކީޕަރު އެޑޮއާޑް މެންޑީ ގެންނަން އަންނަނީ ވާހަކަ ދައްކަމުންނެވެ.\nއިތުރު ލިޔުންތައް ޗެލްސީ ބަޔާ ލޭވަކޫސަން


Ozone Dhuvahuge Munaassabathugai Online Harakaaihthakeh Kuriyah Gendhanee - Vaguthu\nއޯޒޯން ދުވަހުގެ މުނާސަބަތުގައި އޮންލައިން ހަރަކާތްތަކެއް ކުރިއަށް ގެންދަނީ\nއެންވަޔަރަމެންޓް މިނިސްޓަރު ޑރ. ހުސައިން ރަޝީދު ހަސަން މަޖިލީހުގައި ވާހަކަދައްކަވަނީ. --- ފޮޓޯ: މަޖިލީސް\nބައިނަލްއަގުވާމީ އޯޒޯން ދުވަސް ފާހަގަ ކުރުމުގެ ގޮތުން ގިނަ ހަރަކާތަކެއް އޮންލައިންކޮށް ކުރިއަށް ގެންދިއުމަށް އެންވަޔަރަމެންޓު މިނިސްޓްރީ އިން ނިންމައިފިއެވެ.\nއެ މިނިސްޓްރީ އިން ވިދާޅުވެފައި ވަނީ، ދުނިޔެއަށް ދިމާވެފައިވާ ކޮވިޑް-19ގެ ބަލިމަޑުކަމުގެ ސަބަބުން މި ހަރަކާތްތައް ކުރިއަށް ގެންދަނީ އޮންލައިން ޕްލެޓްޕޯމްތަކުގައި ކަމަށާއި މިމަހުގެ 13 ވަނަ ދުވަހުން ފެށިގެން 17 ވަނަ ދުވަހުގެ ނިޔަލަށް ކޮންމެ ދުވަހަކު މިނިސްޓްރީގެ ސޯޝަލް މީޑިއާގައި އޯޒޯން ދުވަހުގެ އެކި ދާއިރާތަކަށްއަލިއަޅުވާލާ، މަޢުލޫމާތު ހިއްސާކުރުމުގެ ގޮތުން ޕޯސްޓްތައް އަޕްލޯޑްކުރެވޭނެ ކަމަށެވެ.\nމިގޮތުން އޯޒޯން ފަށަލައަށް ގެއްލުންދޭ މާއްދާތަކަކީ ކޮބާކަމާއި، ރާއްޖޭގެ ފިނި ކުރާ ނިޒާމުތަކުގައި ބޭނުންކުރަނީ ކޮންކަހަލަ މާއްދާތައްކަމާއި، މަސްވެރިކަމާއިފަތުރުވެރިކަމުގެ ދާއިރާއިން އޯޒޯންފަށަލައަށް ގެއްލުންދޭ މިންވަރާއި، ބޭނުންކުރާ ގޭސްތައް ހިއްސާކުރުން ހިމެނޭކަމަށް އެމިނިސްޓްރީ އިން ވަނީ ވިދާޅުވެފައެވެ.\nއަދި ''ކިގާލީ އެމެންޑްމަންޓްއަކީ'' ކޮބާކަމާއި މި އެމެންޑްމަންޓްގެ މައުލޫމާތުވެސް މި ހަފްތާތެރޭގައި ޕޯސްޓްތަކުގެ ޒަރިއްޔާއިން ހިއްސާ ކުރެވިގެންދާނޭ ކަމަށް އެމިނިސްޓްރީ އިން ވަނީ ހާމަކޮށްފައެވެ. މީގެ އިތުރުން، މިނިސްޓްރީގެ އިންސްޓަގްރާމް ޕޭޖްގައި އާންމުންނަށް ހާއްސަކޮށްގެން ތަފާތު އެކި ޕޯލް (ނުވަތަ ސުވާލުތައް) ކުރިއަށް ގެންދިއުމަށް ވަނީ މި ހަފްތާގައި ރާވާފައި ވާކަމަށް އެމިނިސްޓްރީ އިން ވަނީ ވިދާޅުވެފައެވެ.\nމިއަހަރުގެ ދުނިޔޭގެ އޯޒޯން ދުވަހުގެ ޝިއާރަކީ "އޯޒޯން ފަށަލަ ހިމާޔަތްކުރުމުގައި 35 އަހަރު" އެވެ. އޯޒޯން ފަށަލައަށް ގެއްލުންދޭ މާއްދާތައް ނައްތާލުމަށް ކުރެވެމުންދާމަސައްކަތްތަކުގައި ރާއްޖެއަކީ ބޮޑެތި ކާމިޔާބީތަކެއް ހާސިލުކުރަމުން އަންނަ ގައުމެކެވެ. މިގޮތުން "ކްލޮރޯ ފްލޮރޯ ކާބަން" (ސީ.އެފް.ސީ) ގޭސް ބޭނުންކުރުން ހުއްޓާލި ފުރަތަމަ ގައުމަށް 2008 ވަނަ އަހަރު ދިވެހިރާއްޖެ ވެފައިވެއެވެ.\nމިއީ މޮންޓްރިއަލް ޕްރޮޓޮކޯލްގެ ދަށުން ސީ.އެފް.ސީ ބޭނުންކުރުން ހުއްޓާލުމަށް ގައުމުތަކުންއެއްބަސްވެފައިވާ މުއްދަތަށްވުރެ2އަހަރުދުވަސް އަވަސް ތާރީޚެކެވެ. މީގެ އިތުރުން ފިނިކުރާ ނިޒާމްތަކުގައި މިހާރު އެންމެ ފުޅާދާއިރާއެއްގައި ބޭނުންކުރަމުންދާ "ހައިޑްރޯކްލޮރޯ ފްލޮރޯ ކާބަން" (އެޗް.ސީ.އެފް.ސީ) ބޭނުން ކުރަން ހުއްޓާލުމަށް ޕްލޭނެއް އެކުލަވާލި ފުރަތަމަ ގައުމަކީވެސް ދިވެހިރާއްޖެއެވެ. އަދި މިޕްލޭނަށް، މޮންޓްރިއަލްޕްރޮޓޮކޯލްގެ ދަށުން އުފައްދާފައިވާ މަލްޓިލެޓަރަލް ފަންޑުން އެހީ ލިބުނު ފުރަތަމަ ގައުމަކީވެސް ދިވެހިރާއްޖެކަން ފާހަގަކުރެވެއެވެ.\nއޯޒޯން ފަށަލައަށް ލިބެމުންދާ ގެއްލުމާއި، އޯޒޯން ފަށަލައަށް ގެއްލުންދޭ މާއްދާތަކާ ގުޅޭގޮތުން ހޭލުންތެރިކަން އިތުރުކުރުމަށް ކޮންމެ އަހަރެއްގެވެސް ސެޕްޓެމްބަރު މަހުގެ16 ވަނަ ދުވަހު ދުނިޔޭގެ ހުރިހާ ގައުމެއްގައިވެސް ފާހަކަކުރަމުން އަންނަ ދުވަހެކެވެ. މިދުވަސް ފާހަގަކުރެވެނީ އޯޒޯން ފަށަލައަށް ގެއްލުންދޭ މާއްދާތައް ބޭނުންކުރުންހުއްޓުމަށްޓަކާ 1994 ވަނައަހަރުން ފެށިގެން ފާހަގަ ކުރެވެމުން އަންނަށް ދުނިޔޭގެ އޯޒޯން ދުވަސް ފާހަގަ ކުރެވެމުން އަންނަނީ މޮންޓްރިއަލް ޕްރޮޓޮކޯލް ތަސްދީޤުކުރެވެނު ތާރީޚް ކަމަށްވާ 16 ސެޕްޓެމްބަރ 1987 ގުޅުވައިގެންނެވެ.\nމޮންޓްރިއަލް ޕްރޮޓޮކޯލްއަކީ، ތިމާވެށި ޙިމާޔަތްކުރުމުގެ މަޤްޞަދުގައި ދުނިޔޭގައި މިހާތަނަށްއަމަލުކުރެވެމުންދާ އެންމެ ކާމިޔާބު، އެންމެ ރަނގަޅު ނަތީޖާ ޙާސިލްކޮށްފައިވާ، އަދި ހުރިހާ ގައުމުތަކުން ބައިވެރިވާ މުޢާހަދާއެކެވެ. 197 ގައުމުން ބައިވެރިވެފައިމިމުޢާހަދާގައި ރާއްޖެއިން ބައިވެރިވެފައިވަނީ 1989 ވަނަ އަހަރުއެވެ. މި އަހަރަކީ އޯޒޯން ފަށަލަ ޙިމާޔަތް ކުރުމަށް ހަދާފައިވާ މުޢާހަދާ، 'ވިއެނާ ކޮންވެންޝަން ފޮރ ދަޕްރޮޓެކްޝަން އޮފް ދަ އޯޒޯން ލޭޔަރ' އަށް 35 އަހަރު ފުރޭ ދުވަހެވެ.\nރާއްޖޭގެ ޤުދުރަތީ ރީތިކަން ދެމެހެއްޓުމަށް އެކަށީގެންވާ ފައިސާގެ އެހީ ބޭނުންވޭ - މިނިސްޓަރ ޑރ. ހުސެއިން\nއޭސީ އާއި އައިސްއަލަމާރީގައި ބޭނުންކުރާ ގޭހަކީ ތިމާވެއްޓަށް ރައްކާތެރި ގޭސްކަން ޔަގީންކުރޭ - މިނިސްޓަރ\nޕްލާސްޓިކްގެ އަސަރު ކަނޑުތަކުގައި ބޮޑު ކަމަށް ބުނާ ދިރާސާ ރަނގަޅެއް ނޫން: މިނިސްޓަރު\nސެޕްޓެމްބަރު 16, 2020 17:18\nނަސީދޫ ވަރަށް ރަނގަޅައް ވާނެ ފާހަގަ ކޮއްލަން.\nސެޕްޓެމްބަރު 16, 2020 19:11\nވާނެ ތެލީ ފޫކަހާލައިހެން ބައިތުލްމާލުން ބޮޑު ލާރިގަނޑެއް ކައިލަން!\nސެޕްޓެމްބަރު 17, 2020 06:43\nނަޖިހުން ހަކަތަ އުފައްދަބް ބުނި ވޭމަންޑޫ ސޮރު ދޯ.. އެ ވައްތަރުގެ އާ ތަޖޔރިބާ އަހަރެމެން ބޭނުމެއް ނޫން. ކައޭ މުޅި ގައިގަ ނަޖިސް އުނގުޅައިގެން ތަޖުރިބާ ކޮށްބަލަ.


ރޯދައާ ދިމާކޮށް ގިނަ އަދަދެއްގެ ތަރުކާރީ އާއި މޭވާގެ ބާވަތްތައް ރާއްޖެއަށް ގެންނަނީ – Dhen.mv\nރޯދައާ ދިމާކޮށް ގިނަ އަދަދެއްގެ ތަރުކާރީ އާއި މޭވާގެ ބާވަތްތައް ރާއްޖެއަށް ގެންނަނީ\nދެން އެމްވީ April 12, 2020 - 11:24 am\nކުރިއަށް އޮތް ރަމަޟާން މަހާ ދިމާކޮށް ގިނަ އަދަދެއްގެ ތަރުކާރީ އާއި މޭވާގެ ބާވަތްތައް ރާއްޖެއަށް ގެންނައުމުގެ މަސައްކަތް ފަށައިފިއެވެ.\nމިމަސްތެރޭ ގިނަ އަދަދެއްގެ ތަރުކާރީއާއި މޭވާ ހިފައިގެން ރާއްޖެއަށް މުދާ އުފުލާ ބޯޓުތައް ވަނީ ބަނދަރުކޮށްފައެވެ. އެގޮތުން އެންމެފަހުން މާލެއަށް ބަނދަރުކޮށްފައިވަނީ "ނިއުމަތު" ނަމަކަށް ކިޔާ މުދާ އުފުލާ ބޯޓެކެވެ.\nމޯލްޑިވްސް ޕޯޓްސް ލިމިޑެޓް(އެމްޕީއެލް) އިން ބުނީ މި ބޯޓުން މާލެއަށް ގެނެސްފައިވާ ބާވަތްތަކުގެ ތެރޭގައި، 4125 ބިސް ކޭހާއި، 3220 ބަސްތާ ފިޔާ، 1160 ބަސްތާ އަލުވި، 800 ބަސްތާ ކަރާ ހިމެނޭ ކަމަށެވެ. އަދި 468 ގަނޑު ދޮންކޭލާއި، 264 ކްރޭޓުގެ އަލަނާސި ވެސް ވަނީ ގެނެސްފައެވެ.\nމިދިޔަ ހަފްތާގައިވެސް މިބާވްތައް ހިފައިގެން އައި ކާގޯ ބޯޓުތަކުން ވަނީ މާލެއަށް މުދާ ބާލާފައިކަން ފާހަގަކޮށްލެއެވެ.\nއެމްޕީއެލްއިން ވަނީ ކޮވިޑް-19ގެ ސަބަބުން ރާއްޖޭގެ އިޤްތިސާދަށް ކުރިމަތިވެފައިވާ ނޭދެވޭ އަސަރުތަކާއެކު ވިޔަފާރިތަކަށް ކުރިމަތިވަމުންދާ ގޮންޖެހުންތައް ކުޑަކުރުމުގެ ގޮތުން ވިޔަފާރިވެރިންނަށް ޚާއްސަ ލުއިތަކެއް ދިނުމަށް ނިންމާފައެވެ.


Smartphone Viyafaari huttaeh nulaanan: LG | Mihaaru\nއެލްޖީ ފޯން ޑިވިޒަނަށް ފައިދާ ނުވި ނަމަވެސް އެހެން ޑިވިޒަންތަކަށް ބޮޑު ފައިދާއެއް\nފައިދާ ނުވިޔަސް ސްމާޓްފޯން ވިޔަފާރި ހުއްޓައެއްނުލާނަން: އެލްޖީ\n06 ފެބުރުއަރީ 2019 - 07:36\nއެލްޖީ މޮބައިލް އަށް ފައިދާނުވާތާ ހަތަރު އަހަރުވެއްޖެ އެވެ. އެލްޖީގެ އެހެން މަރުކާތަކުން ރެކޯޑް އަދަދަކަށް ފައިދާ ހޯދިއިރު، ފާއިތުވި އަހަރު ވެސް އެލްޖީ މޮބައިލް އަށް 700 މިލިއަން ޑޮަލަރު ވަނީ ގެއްލުންވެފަ އެވެ. ނަމަވެސް، އެލްޖީން ބުނީ ސްމާޓްފޯން އުފެއްދުން ހުއްޓައިނުލާނެ ކަމަށެވެ.\nއެލްޖީ އަކީ ސައުތު ކޮރެއާ ކުންފުންޏެކެވެ. އެލްޖީން އުފައްދާ އެހެން އާލާތްތަކަށް ބަލާއިރު، އައިސްއަލަމާރި، އަވަން، ދޮންނަމެޝިން އަދި ކާރުގެ ބައިތައް ހިމެނެ އެވެ. އެލްޖީ އަކީ ވަރަށް ބާރުގަދަ އަދި ފުޅާ ދާއިރާއެއްގައި މަސައްކަތްތައް ހިންގާ ކުންފުންޏެކެވެ.\nއެލްޖީ ސްމާޓްފޯނުތައް އެންމެ މަޝްހޫރު ގައުމުތަކުގެ ތެރޭގައި ކެނެޑާ ހިމެނެ އެވެ. އަމިއްލަ ގައުމު، ސައުތު ކޮރެއާގެ އިތުރުން، ޔޫރަޕުގައި އެލްޖީ އަށް ތަރުހީބު ބޮޑެވެ. އެހެން ނަމަވެސް، ވާދަވެރިންނާ ހެދި، އެކަށީގެންވާ ފައިދާއެއް ހަދަން އެލްޖީ މޮބައިލް އަށް ވަނީ އުނދަގޫވެފަ އެވެ.\nއެލްޖީ މޮބައިލް އަށް ފައިދާނުވުމަކީ ގިނަ ބަޔަކު ހައިރާންވި ކަމެކެވެ. އެލްޖީ ފޯނުތަކަށް ބަލާއިރު ވާދަވެރިންނަށް ދޫކުރަން ޖެހޭ އެއްވެސް ސިފައެއް ނެތްއިރު، ފައިދާ ނުވާ ސަބަބަކަށް ފޯނުތައް ނުވާނެ ކަމަށް ބުނެވެ އެެވެ. އެލްޖީ އަކީ ސްމާޓްފޯން މާކެޓަށް ބާރުގަދަ ފޯނުތައް ނެރޭ ކުންފުންޏެކެވެ. އެހެންކަމުން، އެލްޖީ ފޯނު ވިޔަފާރި އަށް ފައިދާ ނުވާ ސަބަބަކީ ހިންގުން ދޯހަޅިވުން ކަމަށް ވެސް ބުނެވެ އެވެ.\nއެލްޖީ މޮބައިލް ހަރުދަނާކޮށް ސްމާޓްފޯނުތައް ބޭނުންކުރާ މީހުންނަށް ގާތްވުމަށްޓަކައި، މެނޭޖްމަންޓަށް ކޮންމެވެސް ބަދަލުތަކެއް ގެންނަން ފެންނަ ކަމަށް، އެލްޖީ އަށް ރައްދުކުރެވޭ ކޮމެންޓްތަކުގައި ބުނެފައި ހުރެ އެވެ. އެލްޖީ މޮބައިލް އަށް ޖެހިޖެހިގެއް ދެތިން އަހަރު ފައިދާނުވުމަކީ، އެ ޑިވިޒަން ހިންގާ މީހުން ޒިންމާވާން ޖެހޭ ވަރުގެ ކަމެއް ކަމަށް ވެސް ބުނެވެ އެވެ.\nއިތުރު ލިޔުންތައް އެންޑްރޮއިޑް ސައުތު ކޮރެއާ ސްމާޓް ފޯން\nވީވޯގެ 13،500 ފޯނެއްގައި އައިއެމްއީއައި އެއްގޮތް


Broadcasting Commission in Zaina aai Sofwan vakikuran hushahalhaifi\nބްރޯޑްކޮމް ހާޒިރުކޮށްގެން މިއަދު ބޭއްވި މިނިވަން މުވައްސަސާތަކާ ބެހޭ ކޮމިޝަނުގެ ބައްދަލުވުން.-- ފޮޓޯ: މަޖިލިސް\n19 ޖޫން 20190ކޮމެންޓް\nބްރޯކްކޮމް އިން ޒައިނާ އާއި ސޮފްވާން ވަކިކުރަން ހުށަހަޅައިފި\nބްރޯޑްކާސްޓިން ކޮމިޝަން (ބްރޯޑްކޮމް) އިން އެ ކޮމިޝަނުގެ ނައިބު ރައީސް ފާތިމަތު ޒައިނާ އާއި ކުރީގެ ނައިބު ރައީސް އިސްމާއިލް ސޮފްވާން ވަކިކުރުމަށް ރައްޔިތުންގެ މަޖިލީހުގެ މިނިވަން މުވައްސަސާތަކާ ބެހޭ ކޮމިޓީ އަށް މިއަދު ހުށަހަޅައިފި އެވެ.\nބްރޯޑްކޮމްގެ މެމްބަރުން ހާޒިރުކޮށްގެން ބޭއްވި މިނިވަން މުވައްސަސާތަކާ ބެހޭ ކޮމިޓީ ގައި އެ ދެ ބޭފުޅުން އެ ކޮމިޝަނުން ވަކިކުރަން ހުށަހެޅީ ގަލޮޅު ދެކުނު ދާއިރާގެ މެމްބަރު މީކާއީލް އަހްމަދު ނަސީމެވެ. ނަމަވެސް އެ ހުށަހެޅުމަށް މިއަދުގެ ކޮމިޓީގެ ޖަލްސާގައި މަޝްވަރާ ކޮށްފައެއް ނުވެ އެވެ. ނަމަވެސް ފަހުން އެ ހުށަހެޅުމަށް ގޮތެއް ނިންމާނެ ކަމަށް ވަނީ ބުނެފަ އެވެ.\nމިނިވަން މުވައްސަސާތަކާ ބެހޭ ކޮމިޓީގެ ނައިބު މުގައްރިރު ކަން ވެސް ކުރައްވާ މީކާއީލް، ޒައިނާ އާއި ސޮފްވާން ވަކިކުރަން ހުށަހެޅީ އެ ދެ ބޭފުޅުން ފެއިލްވެފައިވާ ކަމަށް ބުނެ އެވެ.\nކުރީގެ ރައީސް ޔާމީނުގެ ސަރުކާރުގައި ރާއްޖޭގެ މީޑިއާގެ މިނިވަންކަމަށް އެންމެ ބޮޑަށް ހުރަސް އެޅި ކޮމިޝަނުގެ ބައެއް މެމްބަރުންގެ ތެރެއިން ސޮފްވާން ފިޔަވާ އެހެން މެމްބަރުން މިއަދު މަޖިލީހުގެ ކޮމިޓީން ބޭއްވި ޖަލްސާގައި ބައިވެރިވި އެވެ. އެ ބައްދަލުވުމުގައި މަޖިލީހުގެ މެމްބަރުން ވަނީ ކުރިން އެ ކޮމިޝަނަށް ސިޔާސީ އެއްވެސް ނުފޫޒެއް ވަދެފައިވޭތީ ސުވާލު ކޮށްފަ އެވެ.\nއޭގެ އިތުރުން އެ ކޮމިޝަނުގެ މެމްބަރުންގެ ސިޔާސީ ހަރަކާތްތަކުގައި ބައިވެރިވެފައިވޭތޯ ސުވާލު ވެސް ކުރި އެވެ. ނަމަވެސް ހުރިހާ މެމްބަރުން ވެސް ވަނީ އެފަދަ ކަމެއްގައި ބައިވެރިވެފައި ނުވާނެ ކަމަށް ވިދާޅުވެފަ އެވެ. އެކަމަކު އެ ކޮމިޝަނުގެ ނައިބު ރައީސް ޒައިނާ ޕީޕީއެމް ޖަލްސާއެއްގައި ހަރަކާތްތެރިވާ މަންޒަރު ފެންނަ ވީޑިއޯ އެއް ސޯޝަލް މީޑިއާގައި ދައުރުވެފައި ވެއެވެ.\nއެކަމާއި ގުޅޭގޮތުން އޭނާ އާ ސުވާލު ކުރުމުން ވިދާޅުވީ އެއީ އޭނާ މުލިއާގޭގައި މަސައްކަތް ކުރި އިރުގެ ކަމެއް ކަމަށެވެ. އޭރު ވެސް އޭނާ އަކީ އެއްވެސް ސިޔާސީ ޕާޓީއެއްގެ ދަފްތަރުގައި ޖެހިފައިވާ މީހެއް ނޫން ކަމަށާއި އަދި އޭގެ ފަހުން އެފަދަ އެއްވެސް ކަމެއްގައި ބައިވެރި ނުވާ ކަމަށް ޒައިނާ ބުންޏެވެ.\nއޭގެ އިތުރުން އެ ކޮމިޝަނުގެ މެމްބަރު ޒީނާ ޒާހިރު ވެސް އެފަދަ ހަރަކާތަކުން ފެނިފައިވާ ކަމަށް ސުވާލު ކުރުމުން އޭނާ ވިދާޅުވީ އެއީ އެމްޕީއެލްގައި މަސައްކަތް ކުރި އިރު އާއިލާ ބޭފުޅަކު މެދުވެރިކޮށް ލިބުނު ފުރުސަތެއް ކަމަށެވެ.\nނޫސްވެރިކަން ބްރޯޑްކޮމް މިނިވަން މުއައްސަސާ މީޑިއާ މަޖިލިސް


Angaara dhuvahu Dhaaimee natheejaa iulaan kuran fashanee\nއަންގާރަ ދުވަހު ދާއިމީ ނަތީޖާ އިއުލާނުކުރަން ފަށަނީ\nއިލެކްޝަންސް ކޮމިޝަންގެ ރައީސް އަހުމަދު ޝަރީފް އާދަމް: އިންތިހާބުގެ ދާއިމީ ނަތީޖާ އަންގާރަ ދުވަހު އިއުލާނު ކުރަން ފަށާނެ ކަމަށް ވިދާޅުވި -- އަވަސް ފޮޓޯ\nމިދިޔަ ހޮނިހިރު ދުވަހު ކުރިއަށް ގެންދިޔަ ލޯކަލް ކައުންސިލްތަކާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިހާބުގެ ދާއިމީ ނަތީޖާ އަންނަ އަންގާރަ ދުވަހު އިއުލާނު ކުރަން ފަށާނެ ކަމަށް އިލެކްޝަންސް ކޮމިޝަނުން ބުނެފި އެވެ.\nހޮނިހިރު ދުވަހުގެ އިންތިހާބުގެ ވަގުތީ ނަތީޖާ ރޭ ވަނީ އިއުލާނުކޮށް ނިމިފައެވެ.\nއިލެކްޝަންސް ކޮމިޝަންގެ ރައީސް އަހުމަދު ޝަރީފް އާދަމް ވިދާޅުވީ އަންގާރަ ދުވަހު ދާއިމީ ނަތީޖާ އިއުލާނު ކުރަަން ފެށި ނަމަވެސް އެކަން މުޅީން ނިންމާލެވޭނީ ތިން ދުވަސް ފަހުން ކަމަށެވެ.\nވަގުތީ ނަތީޖާއާއެކު އިންތިހާބުގެ ދެވަނަ ބުރެއް ބާއްވަން ޖެހޭ ދާއިރާތަކާއި ރަށްތައް ކަނޑައެޅުމުގެ މަަސައްކަތް އިލެކްޝަންސް ކޮމިޝަނުން ކުރަމުންދާ ކަމަށްވެސް ޝަރީފް ވިދާޅުވިއެވެ. ޝަރީފް ވިދާޅުވީ ވޯޓް އަލުން ގުނައިދިނުމަށް އެދި ހުށައަޅާފައިވާ ޝަކުވާތަކާމެދު ވަރަށް އަވަހަށް ގޮތް ނިންމާނެ ކަމަށާ ހުށައަޅާފައިވާ ޝަކުވާތަކަށް ބަލާއިރު އިންތިހާބުގެ ދެވަނަ ބުރެއް ބާއްވަން ޖެހިދާނެ ފަދަ ޝަކުވާތައް އެބަހުރި ކަމަށެވެ.\n"އަޅުގަނޑުމެންދޭ ޔަގީން ކަމަކީ ދާއިމީ ނަތީޖާގެ ކުރީން ހުރިހާ ޝަކުވާތަކެއްވެސް ބަލާ އެއްވެސް މައްސަލައެއް ނެތްކަން ޔަގީން ކުރާނެކަން،" ޝަރީފް ވިދާޅުވިއެވެ.\nއިންތިހާބުގެ ވަގުތީ ނަތީޖާއިން މާލެ ސިޓީން ޕީޕީއެމަށް 13 ގޮނޑި ލިބިފައި ވެއެވެ. އެމްޑީޕީއަށް ލިބިފައި ވަނީ ހަ ގޮނޑި އެވެ. ޖުމްހޫރީ ޕާޓީއަށް އެއް ގޮނޑި ލިބިފައި ވެއެވެ. މީގެ އިތުރުން 11 އަތޮޅެއްގެ އަތޮޅު ކައުންސިލްގެ ރައީސް ކަމަށް އިންތިހާބުވެފައި ވަނީ އެމްޑީޕީގެ ކެންޑިޑޭޓުންނެވެ. ޕީޕީއެމަށް ލިބިފައިވަނީ ހަތް އަތޮޅެއްގެ އަތޮޅު ކައުންސިލްގެ މަގާމެވެ.\nއިންތިހާބުގެ ވަގުތީ ނަތީޖާ އިއުލާނު ކުރުން ލަސްވީ ބައެއް ވޯޓްފޮށިތަކުގެ ޝީޓްތަކުގައިވާ އަދަދުތައް ދިމާނުވެ އަލުން ވޯޓްފޮށިތައް ގުނާ ސެކިއުރިޓީ އުރަ ކަނޑަން ޖެހުމުންނެވެ. ކޮމިޝަނުން އެކަން ކޮށްފައި ވަނީ ސިޔާސީ ޕާޓީތަކާއި ކެންޑިޑޭޓުންގެ މަންދޫބުން އަދި މީޑިއާގެ ހާޒިރުގަ އެވެ.\nއެމްޑީޕީ ޕީޕީއެމް ލޯކަލް ކައުންސިލްތަކުގެ އިންތިހާބު + ޖުމްހޫރީ ޕާޓީ އަހުމަދު ޝަރީފް އާދަމް\nއިންތިހާބުގެ މަސައްކަތް ރަސްމީކޮށް ފަށައިފި


PHOTO GALLERY: Raees Yameen L. Fonadhoo aai Gamah kurevvi dhathurufulhu | Mihaaru\nރައީސް ޔާމީން ލ. ފޮނަދު އާއި ގަމަށް ކުރެއްވި ދަތުރުފުޅު\nސެޕްޓެމްބަރު 9، 2018- ރައީސް އަބްދުﷲ ޔާމީން، ކެމްޕެއިން ދަތުރުފުޅެއްގައި ލ.ގަމާއި ފޮނަދޫ އަށް ވަޑައިގަތުން: ޕީޕީއެމްގެ ރިޔާސީ ކެންޑިޑޭޓު ރައީސް ޔާމީންގެ ދަތުރުފުޅުގައި، އެ ދެ ރަށުގެ ރައްޔިތުންނާ ބައްދަލުކުރައްވައި، މި މަހުގެ 23 ގައި ބާއްވާ އިންތިޚާބުގެ ކެމްޕެއިން ކުރެއްވި.---ފޮޓޯތައް: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، ގަމު ތުނޑީ އަވަށު ބަނދަރު ހުޅުވުމުގެ ޖަލްސާގައި ގިނަ އަދަދެއްގެ މީހުން ބައިވެރިވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، ގަމު ތުނޑީ އަވަށު ބަނދަރު ހުޅުވުމުގެ ޖަލްސާގައި ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، ގަމު ތުނޑީ އަވަށު ބަނދަރު ހުޅުވުމުގެ ޖަލްސާގައި ކުޑަކުއްޖަކު ޤުރުއާން ކިޔަވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، ގަމު ތުނޑީ އަވަށު ބަނދަރު ހުޅުއްވައިދެއްވުމަށްފަހު ބޭއްވި ޖަލްސާގައި ވާހަކަދައްކަވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، ގަމު ތުނޑީ އަވަށު ބަނދަރު ހުޅުއްވައިދެއްވަނީ .---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގައި ބައިވެރިވެ ވަޑައިގެންނެވުމަށްފަހު އެމަނިކުފާނަށް މަރުހަބާ ދެންނެވުމަށް ގޮސްތިބި މީހުންނާއި ސަލާމްކުރައްވަނީ .---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގައި ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގެ ތެރެއިން.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގައި ގިނައަދަދެއްގެ މީހުން ބައިވެރިވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގައި، ރައީސް ޔާމީން އާއި ޕީޕީއެމްގެ ނައިބު ރައީސް ފޮނަދޫ ދާއިރާގެ މެމްބަރު އަބްދުއްރަހީމް ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nސެޕްޓެމްބަރު 9، 2018- ރައީސް އަބްދުﷲ ޔާމީން ލ. އަތޮޅަށް ކުރެއްވި ކެމްޕެއިން ދަތުރުފުޅުގައި، އެއަތޮޅު ފޮނަދޫގައި ބޭއްވި ޖަލްސާގައި ވާހަކަދައްކަވަނީ.---ފޮޓޯ: ރައީސް އޮފީސް


Sánchez Inter Milan aa gulhijje - vNews.mv\nސަންޗޭޒް އިންޓަ މިލާނާ ގުޅިއްޖެ\nމުހައްމަދު ޝާން އަބްދުﷲ 31 August 2019, 19:49\nއިނގިރޭސި ކުލަބް މެންޗެސްޓާ ޔުނައިޓެޑަށް ކުޅެމުންއާ ޗިލީގެ ފޯވާޑް އެލެކްސިސް ސަންޗޭޒް އިޓަލީގެ އިންޓަ މިލާނާ ގުޅިއްޖެއެވެ.\nއުމުރުން 30 އަހަރުގެ ސަންޗޭޒް އިންޓަ މިލާނާ ގުޅުނީ ލޯނު އެއްބަސްވުމެއްގެ ދަށުންނެވެ.\nމީޑިއާ ރިޕޯޓްތައް ބުނާގޮތުން ޔުނައިޓެޑުން ސަންޗޭޒް މިލާނަށް ދޫކުރުމުގައި ގިނަ އެއްބަސްވުންތަކެއް ހަދާފައިވާއިރު، ސަންޗޭޒް އަށް ހަފްތާއެއްގެ މައްޗައް ދޭންޖެހޭ 400،000 ޕައުންޑުގެ ތެރެއިން 300،000 ޕައުންޑު ދައްކާނީ ޔުނައިޓެޑުންނެވެ.\nމީގެކުރިން އާސެނަލްއަށް ވެސް ކުޅެފައިވާ ސަންޗޭޒް 2018 ވަނަ އަހަރު ޔުނައިޓެޑަށް ބަދަލުވި ފަހުން އޭނަގެ ފަރާތުން ރަނގަޅު ކުޅުމެއް ފެނިފައި ނުވާއިރު، މިދިޔަ ދޮޅު އަހަރުތެރޭ އޭނާ ގިނައިން ހުރީ އަނިޔާގައެވެ. އަދި ސަންޗޭސް ޔުނައިޓެޑުގައި ހޭދަކުރި ދުވަސްކޮޅުގައި އޭނާއަށް ކާމިޔާބު ކުރެވިފައި ވަނީ ޖުމްލަ ފަސް ގޯލެވެ.\nޔުނައިޓެޑުން ލޯނުގެ ދަށުން އިންޓައަށް ސަންޗޭޒް ދޫކޮށްލި ނަމަވެސް، ޔުނައިޓެޑުގެ ފޯވަޑް ލައިނުގައި ގިނަ ކުޅުންތެރިން ހިމެނެއެވެ.\nއިނގިރޭސި ޕްރިމިއާ ލީގުގައި މިހާތަނަށް ކުޅުނު ހަތަރު މެޗުން ލިބުނު ފަސް ޕޮއިންޓާއެކު ޔުނައިޓެޑް ތަވާލްގެ ހަތްވަނަ މަގާމްގައި އޮތްއިރު، ސަންޗޭޒް ބަދަލުވި އިންޓަލީގެ އިންޓަ މިލާން އޮތީ އިޓަލީ ލީގުގެ ދެވަނަ މަގާމްގައި ކުޅުނު އެއް މެޗުން ތިން ޕޮއިންޓް ހޯދައިގެންނެވެ.


Foakaidhoo balikoh Green hatharuvana kashavarukoffi\nފޯކައިދޫ ބަލިކޮށް ގްރީން ހަތަރުވަނަ ކަށަވަރުކޮށްފި\nމި މެޗު ގްރީންއިން ކާމިޔާބުކުރީ 2-0 ގެ ނަތީޖާއަކުން\nކ. މާލެ 29 ޖެނުއަރީ 2020 | ބުދަ 23:49 1,900\nގްރީން އާއި ފޯކައިދޫ ބައްދަލުކުރި މެޗުގެ ތެރެއިން - އެފްއޭއެމް\nދިރާގު ދިވެހި ޕްރިމިއަރ ލީގުގައި ބުދަ ދުވަހުގެރޭ ފޯކައިދޫ ފުޓްބޯލް ކްލަބުގެ މައްޗަށް 2-0 އިން ކުރިހޯދާ ތާވަލުގެ ހަތަރުވަނަ ކްލަބު ގްރީން ސްޓްރީޓްސް ކަށަވަރުކޮށްފި އެވެ.\nބުދަ ދުވަހުގެރޭ ކުޅުނު މެޗުން މޮޅުވެ ގްރީން ތާވަލުގެ ހަތަރުވަނަ ކަށަވަރުކުރީ 20 މެޗުން ލިބުނު 31 ޕޮއިންޓާއެކު އެވެ. ތާވަލުގެ ތިންވަނައިގައި އޮތް ޓީސީ ސްޕޯޓްސް ކްލަބަށް 20 މެޗުން 38 ޕޮއިންޓު ލިބިފައިވާއިރު، ފަސްވަނައިގައި އޮތް ދަ ގްރާންޑޭ ސްޕޯޓްސް ކްލަބަށް 20 މެޗުން ލިބިފައިވަނީ 24 ޕޮއިންޓެވެ. އަދި ބުދަ ދުވަހުގެރޭ ގްރީން އަތުން ބަލިވި ފޯކައިދޫ އޮތީ ތާވަލުގެ ހަވަނައިގައި 20 މެޗުން 19 ޕޮއިންޓާއެކު އެވެ.\nގައުމީ ފުޓްބޯޅަ ދަނޑުގައި ބުދަ ދުވަހުގެރޭ ކުޅުނު މެޗު ފަށައިގެން ރަނގަޅަށް ކުޅުނީ ގްރީން ސްޓްރީޓްސްއިންނެވެ. އެގޮތުން މެޗުގެ 24 ވަނަ މިނެޓުގައި އެޓީމުން ވަނީ ނުރައްކާތެރި ހަމަލާއެއް އުފައްދާފައެވެ. އެކަމަކު ޒުވާން ފޯވަރޑް އަބްދުﷲ ޔާމީން ބޮލުން ފޮނުވާލި ހަމަލާ ފޯކައިދޫގެ ގޯލްކީޕަރު ތޮލާލް ހަސަން ވަނީ ހުށިޔާރުކަމާއެކު ދިފާއުކޮށްފައެވެ. މެޗުގައި ގްރީންއިން ލީޑު ނަގާފައިވަނީ އޭގެ މިނެޓެއް ފަހުންނެވެ. ޕެނަލްޓީ އޭރިއާ ބޭރުން ފޮނުވާލި ބާރު ހަމަލާއަކުން މި ލަނޑު އެޓީމަށް ކާމިޔާބުކޮށްދިނީ ކެޕްޓަން މުހައްމަދު އުމެއިރެވެ.\nފުރަތަމަ ހާފުގައި ފޯކައިދޫއަށް އެންމެ ހުސް ފުރުސަތެއް ލިބުނީ މެޗުގެ 34 ވަނަ މިނެޓުގައެވެ. ގްރީންގެ ޒުވާން ގޯލްކީޕަރު ހަސަން އަލީފް އިބްރާހީމް ޖައްސާލި ބޯޅަ ފޯކައިދޫގެ މުހައްމަދު ސަޔާމް ސައީދަށް ލިބުނު ނަމަވެސް، އޭނާ ހުހަށް ހުރެ ފޮނުވާލި ބޯޅަ ކީޕަރު ވަނީ ދިފާއުކޮށްފައެވެ.\nދެވަނަ ހާފުގައިވެސް ގްރީންއިން ރަނގަޅު ކުޅުމެއް ދެއްކިއިރު، މި ހާފު ފަށައިގެން 13 ވަނަ މިނެޓުގައި އެޓީމުން ވަނީ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ފުރަތަމަ ލަނޑުވެސް ކާމިޔާބުކޮށްދިން އުމެއިރެވެ.\nއޭގެ ފަހުން މެޗުގެ 70 ވަނަ މިނެޓުގައި ގްރީންގެ އަހުމަދު ރަޝީދު (އައްމަޑޭ) ނުރައްކާތެރި ހަމަލާއެއް އުފެއްދި ނަމަވެސް، އޭނާ ފޮނުވާލި ބޯޅަ ދިޔައީ ގޯލުގެ އަރިމަތީ ދަނޑި ކައިރިން ބޭރަށެވެ. އަދި މެޗު ނިމެން ފަސް މިނެޓަށް ވެފައިވަނިކޮށް ހުހަށް ހުރެ ގްރީންގެ މުހައްމަދު މުސްލިހު ފޮނުވާލި ބޯޅަ ފޯކައިދޫގެ ގޯލްކީޕަރު ތޮލާލް ވަނީ ހުށިޔާރު ކަމާއެކު ދިފާއުކޮށްފައެވެ.\nމެޗަށްފަހު ގްރީންގެ ކޯޗު އަލީ ސުޒޭން ބުނީ ގަދަ ހަތަރކުން ޖާގަ ލިބުމުން ހިތްހަމަޖެހޭ ކަމަށެވެ. އަދި ބުދަ ދުވަހުގެރޭ މެޗުގައި އެޓީމުގެ ޒުވާން ގޯލްކީޕަރު އަލީފްގެ މޮޅު ކުޅުން ކޯޗު ވަނީ ފާހަގަކޮށްފައެވެ. ފޯކައިދޫގެ ކޯޗު އަލީ ނިޝްތާރު މުހައްމަދު ބުނީ މެޗުގައި އެޓީމުގެ ކުޅުންތެރިން ދެއްކި ކުޅުން ދަށް ނޫން ކަމަށާއި، ޓީމު އޮތް ހާލަތަށް ބަލާއިރު ކުޅުންތެރިންގެ މަސައްކަތާމެދު ހިތްހަމަޖެހޭ ކަމަށެވެ.


India Gai Miadhu Ekanives3Kudhin Rape Kohli - Vaguthu\nއިންޑިޔާގައި މިއަދު އެކަނިވެސް3ކުޑަ ކުދިން ރޭޕްކޮށްލި\nއަވައްޓެރި އިންޑިޔާގައި ކުޑަ ކުދިން ރޭޕް ކުރަމުން އަންނަ ނިސްބަތް އިތުރުވަމުން އަންނަ ކަމަށް އިންޑިޔާގެ ނޫހެއް ކަމަށްވާ އިންޑިޔާ ޓްޑޭ އިން ރިޕޯޓްކޮށްފިއެވެ.\nއިންޑިޔާ ޓްޑޭ އިން ރިޕޯޓްކޮށްފައިވާ ގޮތުގައި އިންޑިޔާގައި މިއަދު އެކަނިވެސް3ކުޑަ ކުދިންވަނީ ރޭޕްކޮށްލާފައެވެ. މީގެ ތެރޭގައި 12 އަހަރުގެ ކުއްޖަކާއި 15 އަހަރުގެ ކުއްޖަކާއި7އަހަރުގެ ކުޑަ ކުއްޖަކު ހިމެނެއެވެ. މީގެ ތެރެއިން7އަހަރުގެ ކުއްޖާ ފިޔަވާ ބާކީ ތިބި ދެ ކުދިންނަކީ އަހެން ކުދިންނެވެ.\nރޭޕް ކުރި ކުދިންގެ ތެރެއިން އެކަކު ރޭޕްކޮށްފައިވަނީ ސްކޫލުގައި ހުއްޓައެވެ. އަދި އަނެއް ކުއްޖާ ރޭޕްކޮށްފައިވަނީ ގޭގައި އޮއްވައެވެ. ފިރިހެން ކުއްޖާ ރޭޕްކޮށްފައިވަނީ، ކުޅެން ގޮސް އިންދާ ވަގަށް ނަގައިގެން ގޮސްއެވެ.\nމިހާރު އިންޑިޔާގައި ރޭޕްގެ މައްސަލަތައް އިތުރުވެފައިވާއިރު، އިންޑިޔާގައި ރޭޕްގެ މައްސަލަތައް ބޮއްސުން ލައިގެން ގޮސް އިންޑިޔާގެ ސަރުކާރުންވަނީ ކުޑަ ކުދިން ރޭޕް ކުރާ މީހުންނަށް މަރުގެ ހުކުމް ކުރަންވަނީ ނިިންމާފައެވެ.\nމަރުވެފައި އޮތް މަންމަ "ހޭއަރާތޯ" ބަަލަން ތުއްތު ކުއްްޖަކު ކުރަމުންދާ މަސައްކަތް، ހިތްފަޅައިގެން ދާ ވަރުވޭ\nކޮވިޑް-19: އިންޑިއާ އިން އިތުރު 177 މީހަކު މަރުވެއްޖެ\nޖޫން 10, 2019 23:19\nމިފަފަ ބަޔަކާ އެހާ ގާތްގުޅުން ބޭއްވުމަކީ ދީނީ ނަޒަރިއްޔާތުން ބަލާއިރު ރަނގަޅު ކަމެއްނޫން\nޖޫން 11, 2019 13:21\nދުނިޔެ މި ހަލާކު ވަނީ އެއް ނޫންތަ???


ސަރުކާރު ކޯލިޝަނަށް ނިސްބަތްވެވަޑައިގަންނަވާ ޕީޕީއެމް/އެމްޑީއޭގެ ޕާލަމެންޓްރީ ގްރޫޕުގެ މެމްބަރުންނާ ރައީސް ޔާމީން ބައްދަލުކުރައްވަނީ. --ޓުވިޓާ ފޮޓޯ: އަހުމަދު ނިހާން\nމަސީހުގެ ވޯޓާ ގުޅިގެން ރައީސް ޔާމީން މެމްބަރުންނާ މަޝްވަރާ ކުރައްވައިފި\n20 މާޗް 2017 - 22:24 64 comments\nޕީޕީއެމްގެ އޮފީހުގައި މެމްބަރުންނާ އެކު ރައީސް ބޭއްވެވި މަޝްވަރާ ބައްދަލުވުމުގެ ތަފްސީލެއް އަދި ނުލިބެ އެވެ. އެ ބައްދަލުވުން ކުރިއަށް ދިޔަ ވަގުތު ޕީޕީއެމްގެ ޕާލަމެންޓްރީ ގްރޫޕްގެ ލީޑަރު ނިހާން ކުރެއްވި ޓުވީޓެއްގައި ވިދާޅުވީ މަސީހު ވަކިކުރަން އިދިކޮޅު ފަރާތްތަކުން ކުރާ މަސައްކަތް "ފެއިލްކޮށްލާނަން" ކަމަށެވެ.\nޕީޕީއެމްގެ ޕާލަމެންޓްރީ ގްރޫޕުގެ ނައިބު ރައީސް އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ކުރެއްވި ޓުވީޓެއްގައި ވިދާޅުވީ މަސީހުގެ އިތުބާރު ނެތް ކަމުގެ ވޯޓު ކާމިޔާބުކުރާނީ، ގައުމާއި ރައްޔިތުންގެ އަދާވާތްތެރިންގެ ކުރިމަތީގައި ފިސާރި ސާބިތުވެ ތިބެގެން ކަމަށެވެ.\nމަސީހް މަގާމުން ވަކިކުރަން ނަގާ ވޯޓު މަޖިލީހުގެ އަންނަ ހޯމަ ދުވަހުގެ ޖަލްސާ އަށް ވަނީ އެޖެންޑާކޮށްފަ އެވެ.\nއިތުބާރު ނެތް ކަމަށް ފާސްކުރަން މަޖިލީހުގެ 85 މެމްބަރުންގެ ތެރެއިން 42 މެމްބަރުންގެ ވޯޓު ލިބިއްޖެ ނަމަ ފާސްވާނެ އެވެ. މަޖިލިހުގެ ރައީސްގެ މައްޗަށް އިތުބާރު ނެތް ކަމަށް ފާސްވާނީ އެ ދުވަހެއްގެ ޖަލްސާއެއްގައި ވޯޓުގައި ބައިވެރިވާ މެމްބަރުންގެ އަޣުލަބިއްޔަތުންނެވެ.\nމަޖިލީހުގެ ރައީސްގެ މަގާމުން މަސީހް ވަކިކުރަން ބޭނުންވާ އަދަދަށް، ވޯޓު ހަމަވެފައިވާ ކަމަށް، އެ ވޯޓުގައި އިސްކޮށް އުޅުއްވާ ދިއްގަރު ދާއިރާގެ މެމްބަރު އަހްމަދު ފާރިސް މައުމޫން ވަނީ ވިދާޅުވެފަ އެވެ.\nމި ވޯޓަކީ ހަމައެކަނި މަސީހާ ދެކޮޅަށް ނަގާ ވޯޓެއް ނޫން ކަމަށާއި ވޯޓުގެ ތިން ދުވަސްކުރިން މާލޭގައި ތިން ދުވަސް ކުރިން ފެށިގެން ޕީޕީއެމްގެ ހުރިހާ މެމްބަރުން މާލޭގައި ތިއްބެވުމަށް ރައީސް ޔާމީން ވަނީ އެދިވަޑައިގެންފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ޕީޕީއެމް އަބްދުﷲ މަސީހް މުހައްމަދު ރައީސް އަބްދުﷲ ޔާމީން އެމްޑީއޭ ޕީޕީއެމް ޕާލަމެންޓްރީ ގުރޫޕް


Ungoofaaru Gai Hadhaa Maguthakuge Subgrade Massakkathuge 86% Nimijje - Vaguthu\nރ. އަތޮޅު އުނގޫފާރު މަގުހެދުމުގެ މަޝްރޫއުގެ ދަށުން، ސަބްގްރޭޑް މަސައްކަތްތަކުގެ %86 ނިމިފައިވާ ކަމަށް އެމްޓީސީސީން ހާމަކޮށްފިއެވެ.\nތާރު އަޅައިގެން އުނގޫފާރު މަގުހެދުމުގެ މަސައްކަތް ކުރުމަށް އެމްޓީސީސީއާ ހަވާލުކޮށްފައި ވަނީ 2019 ވަނަ އަހަރުގެ މެއި 22 ވަނަ ދުވަހުއެވެ.އަދި މަޝްރުއޫގެ އަމަލީ މަސައްކަތް ފަށާފައި ވަނީ، 2019ވަނަ އަހަރުގެ ޖޫންމަހުގެ 12ވަނަ ދުވަހުއެވެ. އެ\nއުނގޫފާރު މަގުތަކުގައި ތާރުއަޅަން ފެށީ މާރިޗް މަސް ތެރޭގައެވެ.\nއަދި މިހާރު އެ މަޝްރޫއުގެ ދަށުން ސަބްގްރޭޑް މަސައްކަތްތަކުގެ %86 ނިމިފައިވާ ކަމަށް އެމްޓީސީސީން ވިދާޅުވިއެވެ.\nމި މަޝްރޫއުގެ ދަށުން، 16،488 އަކަ މީޓަރުގެ ސަރަޙައްދެއްގައި ތާރުއެޅުމާއި، 16،488 އަކަ މީޓަރުގެ ސަރަޙައްދެއްގައި އޭބީސީ ފަށަލަ އެޅުމާއި، 16،488 އަކަ މީޓަރުގެ ސަރަޙައްދެއްގައި ސަބްގްރޭޑް މަސައްކަތް ކުރުމާއި، ފެންހިންދާ ނިޒާމެއް ގާއިމުކުރުމުގެ މަސައްކަތް ހިމެނެއެވެ.\nއުނގޫފާރު މަގު ހެދުމުގެ މަޝްރޫއަކީ މިވަގުތު އެ ރަށުގައި ކުރިއަށް ގެންދާ އުމްރާނީ އެންމެ ބޮޑު މަޝްރޫއެވެ.\nރާއްޖޭގެ އެކިކަންކޮޅުތަކުގައި އެމްޓީސީސީ ގެންދަނީ މަގު ހެދުމުގެ މަޝްރޫއުތައް ހިންގަމުންނެވެ.\nދިއްދޫ ގޮނޑުދޮށް ހިމާޔަތް ކުރުމުގެ މަޝްރޫއުގެ މަސައްކަތުގެ ބޮޑުބައި ނިމިއްޖެ\nމެއި 23, 2021 18:19\nސަބްގުރޭޑު ހަދަހަދާ ތިއްބާ ދިވެހިން މަރުވެ ހުސްވަނީޔޭ.. އަދިވެސް ވެކްސީން ޖައްސާދޭ ޚަލާސް ކުރުވާކައް ނުވޭތަ. ބޮލުރޮދިންތަކަކައް ގައުމު ހަވާލު ކުރެވިފަ މިވަނީ އެންމެބޮޑު ކާރިސާއާއި ދިމާކޮއް.\nއުނގޫފަރު މަގު ހެދުމުގެ މަސައްކަތަކީ ރައީސް ޔާމީނަގެ ސަރުކާރުގައި ފަށފައިވާ މަސްރޫޢުއެކެވެ. އެ މަސްރޫޢުގެ ދަށުން ރައީސް ޔާމީންގެ ސަރުކާރު ނިމުމުގެ ކރުންި އުނގޫފާރުގެ އެއް މަގުގައި ތާރު އަޅާނިންމާފައިވެސް ވެއެވެ. އެހެންވީމާ އުގޫފާރުގެ މަގުތަކުގައި ތާރުއެޅުމުގެ މަސައްކަތަކީ މިސަރުކާރުގެ ޕްރޮޖެކްޓެއް ނޫނެވެ. މިކަމަށް އުނގޫފާރުގެ ރައްޔިތުން ހެކިވާނެއެވެ.\nމެއި 23, 2021 20:29\nސާބަހޭ ރައިސް ޔާމިން އުގޫފާރުގަ މި މަސައްކައްތައް ފެށީ ރައިސް ޔާމިންގެ ދައުރުގަ


Dhevana term ge kiyevun fashaifi\nފުރަތަމަ ޓާމްގައި ސްކޫލްތަކުގެ ކިޔަވަން ފެށުނު ދުވަހު ދަރިވަރުން ސްކޫލައް ހާޒިރުވަނީ: ދެވަނަ ޓާމްގެ ކިޔެވުން މިއަދު ވަނީ ފަށާފައި\nރާއްޖޭގެ ސްކޫލްތައް ހުޅުވައި، ދެވަނަ ޓާމްގެ ކިޔެވުން މިއަދު ފަށައިފި އެވެ.\nމިއަދު ދެވަނަ ޓާމްގެ ކިޔެވުން ފަށާފައިވާއިރު ކޮވިޑާއި ގުޅިގެން އެޑިއުކޭޝަން މިނިސްޓްރީން ވަނީ ބައެއް ފިޔަވަޅުތައް ވެސް އަޅާފަ އެވެ.\nއެގޮތުން މާލެ ސަރަހައްދުގައި ގްރޭޑް އެކެއް އިން ފެށިގެން އަށަކަށް ކިޔަވާ ދަރިވަރުން ސްކޫލަށް ހާޒިރުވާން ޖެހޭނީ ފުރަތަމަ ހަފުތާގެ ދެ ދުވަހު ކަމަށް މިނިސްޓްރީން ވަނީ ނިންމާފަ އެވެ. ނަމަވެސް ސްކޫލްތަކުން ބޭނުންނަމަ ފަސް ދުވަހު ވެސް ދަރިވަރުން ސްކޫލަށް ހާޒިރުކޮށްގެން ކިޔަވުން ކުރިއަށް ގެންދެވޭނެ ކަމަށެވެ.\nއަދި ސްކޫލްގެ ހުރިހާ ހަރަކާތްތަކުގައި ވެސް ގައި ދުރުކަން ދެމެހެއްޓުމާއި، ދަރިވަރުން ސްކޫލަށް ހާޒިރުވުމުން ހުން ބެލުމާއި، ސެނެޓަައިޒް ކުރުން ނުވަތަ އަތް ދޮވުމާއި، ސްކޫލްގެ ކިޔަވާ ދަންފަޅި ކުރު ކުރުމަށް އަންގާފައި ވެއެވެ.\nކްލާސްރޫމްގައި ދަރިވަރުން ތިބޭއިރު ތިން ފޫޓު ދުރުމިން ބެހެއްޓުމާއި، ގްރޭޑް އެކެއް އިން އަށެއްގެ ދަރިވަރުން ފުރަތަމަ ހަފްތާ މަދުވެގެން ދެ ދުވަހު ސްކޫލަށް ހާޒިރުވާ ގޮތަށް ޓައިމް ޓޭބަލް ރޭވުމަށް ވެސް އެޑިއުކޭޝަނުން ވަނީ އަންގާފަ އެވެ.\nކޮވިޑުން ރައްކާތެރިވުމުގެ ގޮތުން ސްކޫލް ކުދިންނަށް އަމާޒު ކޮށްގެން ކުރިއަށް ގެންދިޔަ ވެކްސިނޭޝަން ޕްރޮގްރާމްގައި 90 ޕަސެންޓް ދަރިވަރުން ވަނީ ވެކްސިން ފުރިހަމަ ކޮށްފަ އެވެ. ނަމަވެސް ދެވަނަ ޓާމްގެ ކިޔެވުން މިއަދު ފެށިފައިވާއިރު ކޮވިޑްގެ ކޭސްތައް ހަލުއި ކަމާއި އެކު ފެތުރެމުންދާތީ ގިނަ ބަޔަކު އެކަމާ ކަންބޮޑުވުން ފާޅު ކުރެވެ.\nމިނިސްޓްރީ އޮފް އެޑިއުކޭޝަން ކުޑަކުދިން ޑރ. އައިޝަތު އަލީ + ކޮވިޑް-19 ކޮވިޑް-19 އިގެ ބަލާއާފާތް


Opinion: Kiyavaidheyne goiy: dhevey thauleemuge fenvaru | Mihaaru\nއަމީނިއްޔާ ސްކޫލުގެ ޓިޗަރުންތަކެއް ދަރިވަރުން އަތަށް ސެނެޓައިޒާ އަޅައިދެނީ: ދަރިވަރުން ނާރެސްކުރުމުގައި ޓީޗަރުންގެ ދައުރު ބޮޑުކޮށްގެން ނަތީޖާ ރަނގަޅުކުރެވޭ -- ފޮޓޯ: ނިޝާން އަލީ /މިހާރު\n13 އޯގަސްޓް 2020 - 09:562comments\nދޭ ތައުލީމުގެ ފެންވަރު މަތިކުރުމަށް ދުނިޔޭގެ ސިޔާސީ ވެރިންނާއި ތައުލީމީ މޫލަވެރިންނާއި ބެލެނިވެރިން އަންނަނީ ކެނޑިނޭޅި މަސައްކަތް ކުރަމުންނެވެ. ލަނޑުދަނޑިއަކީ އަމިއްލަ ފައި މައްޗަށް ތެދުވުމުގެ ހިތްވަރާއި ގާބިލުކަން ލިބިފައިވާ ދަރިންތަކެއް ބިނާކުރުމެވެ. މުޖުތަމައަށް ހަމަޖެހުމާއި އަމާންކަން ގެނެސް އެންމެހާ އަފުރާދުންގެ ދިރިއުޅުން ކުރިއެރުވުމެވެ. މި މުރާދު ހާސިލުކުރުމަށް ކިތަންމެ މަސައްކަތެއް ކުރި ނަމަވެސް ވެފައިވަނީ ދަތި އުނދަގޫ ކަމަކަށެވެ. ބައެއް ގައުމުތަކަށް ކުރިއެރުން ލިބެމުން ދިޔަ ނަމަވެސް އަނެއް ބައި ގައުމުތައް ވަނީ ގޮތް ހުސްވެފަ އެވެ. ކޮށްފައި ނުކުރާނީ ކޮން ކަމެއްތޯ ދަނީ ބަލައި ހޯދަމުންނެވެ.\nއެނގިފައިވަނީ ފެންވަރު މަތީ ތައުލީމެއް ދިނުމަށް ބޭނުންވަނީ ފެންވަރު ހުރި ޓީޗަރުންކަމެވެ. ސުވާލަކީ ކިޔަވައި ދިނުމުގައި އެ ޓީޗަރުން ވަކި ގޮތްތަކަކާއި ހަމަތަކެއް ހިފަހައްޓާތޯ އެވެ. އެހެންކަމަށް ވާ ނަމަ، އެ ގޮތްތަކަކީ ކޮބައިތޯ އެވެ. މިކަން ހޯދައި ބެލުމަށް މެކެންސީ (މެކެންސީ އެންޑް ކޮމްޕެނީ: ދުނިޔޭގެ އެކިއެކި ފެންވަރުގައި ތަފާތު ސިޔާސަތުތަކާއި ގޮތްތައް ކަނޑައެޅުމަށް ތަފާތު ދިރާސާތައް ކުރަމުންދާ މުއައްސަސާއެއް) ވަނީ 2017 ގައި ވަރަށް ފުޅާ ދާއިރާއެއްގައި މި ކަމާ ބެހެ ގޮތުން ދިރާސާއެއް ކޮށްފަ އެވެ. މި ދިރާސާގައި ބަލައިފައި ވަނީ ކިޔަވައި ދިނުމުގައި ބޭނުންކުރާ މައިގަނޑު ދެ ގޮތާއި ދަރިވަރުން ހާސިލުކުރާ މިންވަރާ ހުރި ގުޅުމަށެވެ.\nމީގެ ތެރެއިން ފުރަތަމަ ގޮތަކީ މުދައްރިސް ކިޔައިދީ އޮޅުންފިލުވައިދޭ އުސޫލަށް ކިޔަވައިދިނުމެވެ. މި ގޮތަށް ކިޔަވައިދިނުމުގައި ދަރިވަރުން ކުރާ ސުވާލުތަކަށް ޖަވާބުދީ ކިލާހުގެ މަޝްވަރާތައް ވަކި ދިމާއަކަށް ގެންދިއުމުގެ ދައުރު އަދާކުރާނީ މުދައްރިސެވެ. މިއީ "ޓީޗާ-ސެންޓާޑް" ނުވަތަ "ޓީޗާ-ޑައިރެކްޓެޑް" ކިޔަވައިދިނުމެވެ. ލަފުޒީ މާނައަކީ، މުދައްރިސް އެއީ ކިޔަވައިދިނުމުގެ މެދު ކަމަށް ނުވަތަ ނާރެސްކަމަށް ބަލައިގެން ކިޔަވައިދޭ ކިޔަވައިދިނުމެވެ. ނުވަތަ މުދައްރިސް ނާރެސް ވާ ގޮތަށް ކިޔަވައިދިނުމެވެ.\nދެވަނަ ގޮތަކީ، ކަމެއް ހޯދުމުގެ މައްޗަށް ނުވަތަ ތަހުގީގެއްގެ މައްޗަށް ބިނާކޮށް ކިޔަވައިދޭ ކިޔަވައިދިނުމެވެ. މި އުސޫލުގައި މައިގަނޑު ގޮތެއްގައި ދަރިވަރުންގެ ދައުރަކީ، ކޮންމެވެސް ތަހުގީގެއް ކުރުމަށް ކަމެއް ހިންގަންވީ ކީއްވެގެން ކަން، ތަފާތު ނަޒަރިއްޔާތައް ނެރެ، އެ ނަޒަރިއްޔާތައް ރަނގަޅުތޯ ބެލުމެވެ. އެކަމަށް ބެލުމަށް ޓެސްޓުތައް ކުރާނެ ގޮތްތައް ކަނޑައަޅައި އެ ކަންތައްތައް ކުރުމެވެ. މިސާލަކަށް، އޮއިވަރު ފޫދި ބޮޑުވާ ސަބަބު ދެނެގަތުމަށް، ކިޔަވައިދިނުމުގެ ތެރޭގައި، ސުވާލުތައް އުފައްދައި އަހައި ހޯދައި އޮޅުންފިލުވުމެވެ. މިއީ "އިންކްވައިރީ-ބޭސްޑް ޓީޗިން" ނުވަތަ "ޕްރޮބްލަމް-ބޭސްޑް ޓީޗިން" ނުވަތަ މައްސަލައަށް ނުވަތަ ސުވާލުކުރުމަށް ބިނާކޮށް ކިޔަވައިދިނުމެވެ. ލަފުޒީ މާނައަކީ ތަހުގީގު ނުވަތަ ކޮންމެވެސް ހޯދުމެއް ހޯދައިގަތުމަށް ބިނާކޮށް ކިޔަވައިދޭ ކިޔަވައިދިނުމެވެ. ޓީޗާ-ސެންޓާޑް ކިޔަވައިދިނުމުގައި މުދައްރިސަކީ ނާރެސް ކަމަށް ވެފައި އޮންނަ ބީދައިން އިންކްވައިރީ-ބޭސްޑް ޓީޗިންގައި ކިޔަވައިނުމުގައި ނާރެހަކީ ދަރިވަރުންނެވެ.\nމެކެންސީގެ މި ދިރާސާ އަމާޒުކޮށްފައި ވަނީ، 2015 ގައި 72 ގައުމެއްގެ ބައި މިލިއަން ކުދިންނަށް ބޭއްވި އިންޓަނޭޝަނަލް ސްޓޫޑެންޓް އެސެސްމެންޓް (ޕީއައިއެސްއޭ) ނުވަތަ "ޕިސާ" ޓެސްޓުގެ ސައިންސް މާއްދާގެ ނަތީޖާތަކަށެވެ. "ޕިސާ" އަކީ އުމުރުން 15 އަހަރުގެ ކުދިންގެ ކިޔުމާއި ހިސާބާއި ސައިންސާއި ވިސްނުމުގެ ފެންވަރު ބެލުމަށް ކޮންމެ ތިން އަހަރަކުން އެއް އަހަރު، އޯގަނައިޒޭޝަން ފޯ އިކޮނޮމިކް ކޯޕަރޭޝަން އެންޑް ޑިވެލޮޕްމެންޓް (އޯއީސީޑީ) އިން ބާއްވަމުން ގެންދާ ބައިނަލްއަޤުވާމީ އިމްތިހާނެކެވެ. މި އިމްތިހާނުގައި ދަރިވަރުންނާއި ސްކޫލްތަކުގެ ޕްރިންސިޕަލުންނާއި ޓީޗަރުންނާއި ބެލެނިވެރިންގެ އިޖުތިމާއީ، އިގުތިސާދީ މައުލޫމާތު އެއްކުރެވެ އެވެ. އޯއީސީޑީ އަކީ ދުނިޔޭގެ ކުރިއަރާފައިވާ ގައުމުތަކުގެ މެދުގައި ވިޔަފާރި އާއި އިޤުތިސާދީ ގުޅުން ދަމަހައްޓައި ސަރަހައްދީ އަދި ގައުމީ ފެންވަރުގައި ކުރިއެރުމަށް ބޭނުންވާ ސިޔާސަތުތައް ކަނޑައަޅައި ހިންގާ ބައިނަލްއަގުވާމީ ގުޅުމެކެވެ.\nމެކެންސީގެ ދިރާސާގައި ޕިސާގައި ބައިވެރިވި ފަސް ސަރަހައްދު ކަމަށްވާ އޭޝިއާ-ޕެސިފިކް، ޔޫރަޕް، ލެޓިން އެމެރިކާ، މެދު އިރުމައްޗާއި އުތުރު އެފްރިކާ އާއި އުތުރު އެމެރިކާއަށް ވަކިވަކިން ނަޒަރު ހިންގި އެވެ. ފަސް ސަރަހައްދުން ވެސް ހާމަވެގެން ދިޔައީ ދަރިވަރުން އެންމެ ބޮޑަށް ކުރިއަރަނީ މުދައްރިސް ނާރެސްވާ ގޮތަށް ކިޔަވައި ދިނުމުން ކަމަށެވެ. އެ ނަތީޖާ އިން މެކެންސީއަށް ސިހުން ލިބުނެވެ. އެހެންކަމުން މީގެ ސަބަބު އެއްކުރެވިފައިވާ މައުލޫމާތުގެ ތެރެއަށް އަލުން ވަދެ، ފުނަށް ފީނައި އިތުރަށް ހޯދައި ބަލަން މަޖުބޫރުވި އެވެ.\nދަރިވަރުން އެންމެ ބޮޑަށް ކުރިއަރަނީ ކޮންމެވެސް ވަރަކަށް ދަރިވަރުން ނާރެސް ކުރުމާ އެކު ހުރިހައި ފިލާވަޅެއްގައި ވަރަށް ބޮޑަށް މުދައްރިސް ނާރެސްވާ ގޮތަށް ކިޔަވައިދިނުމުންނެވެ.\nދެވަނަ ފަހަރަށް ބެލުމުން ވެސް އެނގި ކަށަވަރުވީ ކިޔަވައިދިނުމުގެ ނާރެހަކީ މުދައްރިސް ކަމަށް ކޮންމެ ފިލާވަޅެއްގައި ވަރަށް ބޮޑަށް ބަލަން ޖެހޭ ކަމަށެވެ. މުދައްރިސް އަޅައިދޭ މައުލޫމާތުގެ ވަރުގަދަ ބިންގަލެއް ނެތި ދަރިވަރު ނާރެސްވާ ގޮތަށް ކިޔަވަދިނުމުން ދޭ ތައުލީމުގެ ފެންވަރު ދަށްވެގެން ދާ ކަމަށެވެ. ދަރިވަރުން އެންމެ ބޮޑަށް ކުރިއަރަނީ ކޮންމެވެސް ވަރަކަށް ދަރިވަރުން ނާރެސް ކުރުމާ އެކު ހުރިހާ ފިލާވަޅެއްގައި ވަރަށް ބޮޑަށް މުދައްރިސް ނާރެސްވާ ގޮތަށް ކިޔަވައިދިނުމުންނެވެ. މި އުސޫލު ހިފެހެއްޓުމުން، ކުރިއަރާފައިވާ ތަޢުލީމީ ނިޒާމުތައް ވަރަށް ބޮޑަށް ކުރިއަރައިގެން ދިޔަ އެވެ. ޔޫރަޕުގެ ސްކޫލްތަކުގެ، ޕިސާގެ ސައިންސްގެ މާކްސް ބޭސްލައިނާ އަޅައިބަލާއިރު އެވްރެޖު ޕޮއިންޓް 26 އަށް އުފުލުނެވެ، (ތަފުސީލް: މިސާލު 1 ގައި). ނާރެސްވުމެއް ނެތި ހުރިހާ ފިލާވަޅެއް ވަރަށް ބޮޑަށް ދަރިވަރުން ނާރެސްކޮށްގެން ކިޔަވައިދިނުމުން ޔޫރަޕުގެ ސްކޫލުތަކަށް ވެސް ކޮށްފައި ވަނީ ނޭދެވޭ އަސަރެވެ. އެ ސްކޫލުތަކުގެ އެވްރެޖު ނަތީޖާ، ބޭސްލައިނާ އަޅައި ބަލާއިރު 61 ޕޮއިންޓު ދަށަށް ވެއްޓުނެވެ.\nޓީޗަރުންނާއި ދަރިވަރުންނަށް ޓެކްނޮލޮޖީގެ އާލާތްތައް އަމާޒުކުރުމުން ނުކުން ނަތީޖާ\nކިޔަވައިދިނުމުގައި ބޭނުންކުރާ ގޮތްތަކާ އެއްގޮތަށް ކުލާސް ތެރޭގައި ބޭނުންކުރާ އައިސީޓީ ނުވަތަ މައުލޫމާތާއި މުއާސަލާތާއި ޓެކްނޮލޮޖީ ބިނާކޮށްފައި އޮންނަ ގޮތުން ވެސް ދަރިވަރުންގެ ކިޔެވުމަށް އަސަރުކުރެ އެވެ. މެކެންސީގެ ހޯދުންތަކުން ސާބިތުވެފައިވާ ގޮތުގައި، ސްކޫލުތަކުގައި ބޭނުންކުރާ އައިސީޓީ، ދަރިވަރުންނަށް ވުރެ ބޮޑަށް ޓީޗަރުންނަން ބިނާކުރުމުން ދަރިވަރުންނަށް ލިބޭ ކުރިއެރުން ބޮޑެވެ. އެހެނީ، ލެޓިން އެމެރިކާގެ ކުލާހުގައި ދަރިވަރުން ބޭނުންކުރުމަށް ބެހެއްޓި ކޮމްޕިއުޓަރުން ކުރި ފައިދާއަށް ވުރެ ޓީޗަރުން ބޭނުންކުރަން ބެހެއްޓި ޑާޓާ ޕޮރޮޖެކްޓާ އިން ދަރިވަރުންގެ ކިޔެވުމަށް ކުރި ފައިދާ 30 ގުނަ ބޮޑެވެ.\nޕިސާ ސާވޭގައި ބައިވެރިވި ހުރިހާ ސަރަހައްދުތަކަށް ބަލާއިރު، ދަރިވަރުންނަށް ހޯދައިދީފައިވާ ޓެބްލެޓްތަކާއި އައިޕެޑާއި އީ-ބްކް ރީޑާތަކާއި ލެޕްޓޮޕްތަކުން ތައުލީމަށް ކޮށްފައިވަނީ ނޭދެވޭ އަސަރެވެ، (ތަފުސީލު: މިސާލު2ގައި). ކުދިންގެ ކިޔެވުމަށް ފައިދާ ކޮށްފައިވަނީ ސްކޫލުތަކުގެ ޓެކްނޮލޮޖީ މުދައްރިސުންނަށް ބިނާކުރުމުންނެވެ. ޔޫރަޕިޔަން ޔޫނިއަންގެ ގައުމުތަކާއި އެ ޔޫނިޔަންގައި ނުހިމެނޭ ގައުމުތަކަށް ބެލި ނަމަވެސް ހަގީގަތަކީ މިއީ އެވެ. ދަރިވަރުން ބޭނުންކުރަން ކުލާސްތަކުގައި ބެހެއްޓި އިންޓަނެޓް ކޮމްޕިޔުޓަރުތަކުން ދަރިވަރުންނަށް ލިބުނީ ފަހިކަމެވެ. ކުރި ނޭދެވޭ އަސަރެއް ނެތެވެ. މީގެ އަސްލަކީ ދޭ ފިލާވަޅުތަކާ ގުޅުވައިގެން ޓީޗަރުންގެ ބެލުމުގެ ދަށުން ހެޔޮ ގޮތުގައި ބޭނުންކުރުމެވެ.\nމުދައްރިސުންނަށް ވަސީލަތްތައް ދިނުމުގެ ފައިދާ ބޮޑު\nމި ދެންނެވި ހަގީގަތްތަކަށް ބުރަވެ މެކެންސީން ބުނެފައިވަނީ ކިޔަވައިދިނުމުގެ ފުރިހަމަ ފައިދާ ދަރިވަރުންނަށް ހޯދައިދިނުމުގައި ސްކޫލުތަކުގެ ޓެކްނޮލޮޖީ މުދައްރިސުންނަށް ބިނާކުރުމަކީ މުހިންމު ކަމެއް ކަމަށް ތައުލީމީ ނިޒާމްތަކުގެ ވެރިން ބަލައިގަތުމަށެވެ.\nޓެބްލެޓާއި އައިޕެޑާއި އީ-ބުކްތަކާއި ލެޕްޓޮޕް ފަދަ މޯބައިލް އާލާތްތަކާ މެދު، ތައުލީމު ދިނުމުގެ އެންމެހާ ވެރިންނާއި ބެލެނިވެރިން ހުޝިޔާރުވާން ޖެހެ އެވެ. އެ ތަކެތި ބޭނުންކުރަންވާނީ ދޭ ފިލާވަޅުތަކާ ގުޅުވައިގެން ހެޔޮ ގޮތުގަ އެވެ.\nއާލާތަކުން ނިޒާމުގެ ފެންވަރުގައި ނަތީޖާ މަތިވުމަކީ ވެދާނެ ކަމެކެވެ. ނަމަވެސް މެކެންސީ ބުނާ ގޮތުގައި، ތައުލީމީ ނިޒާމްތަކުގެ ވެރިން ޓެކްނޮލޮޖީއާ މެދު ފަރުވާތެރިވާން ޖެހެ އެވެ. ކޮންމެ ޓެކްނޮލޮޖީއަކުން ފައިދާކުރާނެ ކަމަށް، ނުވަތަ ދަރިވަރުންގެ ކާމިޔާބީއަށް ބުރޫނާރާނެ ކަމަށް ހީކޮށްގެން ނުވާނެ އެވެ. ހާއްސަކޮށް ޓެބްލެޓާއި އައިޕެޑާއި އީ-ބުކްތަކާއި ލެޕްޓޮޕް ފަދަ މޯބައިލް އާލާތްތަކާ މެދު، ތައުލީމު ދިނުމުގެ އެންމެހާ ވެރިންނާއި ބެލެނިވެރިން ހުޝިޔާރުވާން ޖެހެ އެވެ. އެ ތަކެތި ބޭނުންކުރަންވާނީ ދެވޭ ފިލާވަޅުތަކާ ގުޅުވައިގެން ހެޔޮ ގޮތުގައެވެ. ހަމަ އެއާއި އެކު، އެފަދަތަކެތި ބޭނުންކުރާނެ ގޮތްތަކުގެ ތަމްރީނާއި އެހީތެރިކަން ނިޒާމުތަކުން މުދައްރިސުންނަށް ލިބޭކަން ކަށަވަރުކުރަންޖެހެއެވެ.\nދަރިވަރުން ނާރެސްކަމަށް ބަލައިގެން ކިޔަވައި ދިނުމުގައި ވެސް އަދި ސްކޫލުތަކުގެ އައިސީޓީ މުދައްރިސުންނަށް ބިނާކުރުމުގައި ވެސް ގޮންޖެހުންތަކެއް އެބަހުއްޓެވެ. ފެންވަރު ހުރި މުދައްރިސުންގެ ދަތިކަމެވެ. ކުރިން ވެސް ދެންނެވި ފަދައިން ފިލާވަޅުތެރޭގައި މައުލޫމާތުގެ ބިންގާ މުދައްރިސުން އަޅައިދިނުމެއް ނެތި، ނާރެހަކީ މުޅިން ވެސް ދަރިވަރުން ކަމަށް ބަލައިގެން ކިޔަވައިދިނުމުން ލިބޭ ކުރިއެރުމެއް ނެތެވެ. މި ގޮތަށް ކިޔަވައިދެވޭނީ މާއްދާގެ ދެލިގަނޑާއި ކުދިންނާއި މާހައުލުގެ ތެރެއަށް ވަރަށް ބޮޑަށް މުދައްރިސުންނަށް ވަދެވި އެނގިގެންނެވެ. ފަންނީ ގޮތުން މި ގާބިލްކަން ނެތް މުދައްރިސުން ދަރިވަރުން ނާރެސް ވާ ގޮތަށް ކިޔަވައިދޭން އުޅުމަކީ މަރުފަލިޖެހުން ފަދަ ކަމެކެވެ.\nމުދައްރިސުން ގާބިލް ނަމަވެސް، ދަރިވަރުން ނާރެސްވާ ގޮތަށް ކިޔަވައިދިނުމުގައި ތަފާތު އުސޫލުތަކުން ފައިދާ ކުރަނީ ތަފާތު ހާލަތުގައި ކަން ފާހަގަކުރުން މުހިންމެވެ. ބޭނުންކުރާ ބައެއް އުސޫލުތަކަށް ވުރެ އަނެއް ބައި އުސޫލުތަކުން ދަރިވަރުންގެ ކިޔެވުމަށް ކުރިއެރުން ލިބިފައިވެ އެވެ. ބައެއް ފިލާވަޅުތަކުގައި ނުވަތަ ހުރިހައި ފިލާވަޅެއްގައި ޓީޗަރު ކިޔައިދީ އޮޅުންފިލުވައި ދިނުމަށް ފަހު، ލެބޯރަޓަރީގައި އަމަލީ ތަޖުރިބާކުރުމާއި ނިންމުންތައް ނިންމުމަށް ދަރިވަރުންނަށް ދޫކޮށްލުމުން ހުރިހާ ސަރަހައްދެއްގެ ނަތީޖާ 20 އާއި 30އާ ދެމެދުގައި ހިފަހައްޓައިލެވުނެވެ. އުތުރު އެމެރިކާ އާއި އޮސްޓްރޭލިޔާ އާއި ނިއު ޒިލެންޑްގެ ނަތީޖާ 30 ޕޮއިންޓަށް އުފުލުނެވެ. ނަމަވެސް މި ގައުމުތަކުގައި ވެސް މާ ބޮޑަށް އެހެނިހެން މަސައްކަތްތަކާ އެކު މުޅިން ދަރިވަރުން ނާރެސްކޮށްގެން ކިޔަވައި ދިނުމުން ނަތީޖާއަށް ކޮށްފައިވަނީ ނޭދެވޭ އަސަރެވެ.\nލެބޯރަޓަރީގައި ކުރާ ތަހުލީލުތަކުގައި ނާރެހަކީ ދަރިވަރުން ކަމަށް ބެލުމުން ފާހަގަކުރެވޭ ވަރުގެ ކުރިއެރުމެއް، ކުރިއަރަމުން އަންނަ ގައުމުތަކުގެ ތައުލީމީ ނިޒާމުތަކުން ނުދައްކަ އެވެ. އަދި ނޭދެވޭ އަސަރެއް ވެސް ނުދައްކަ އެވެ. މީގެ ސަބަބުތަކީ އެ ސްކޫލުތަކުގައި ލެބޯރަޓަރީ އާލާތް ނެތުން ކަމަށް ވެދާނެ އެވެ. އަދި ލެބޯރަޓަރީގައި ކުރާ ތަހުލީލުތަކުން ދަރިވަރުންނަށް ފައިދާއެއް ކުރޭތޯ ނުވަތަ ނޫންތޯ ބަލާނެ ބަޔަކު ސްކޫލު ފެންވަރުގައި ނެތުން ކަމަށް ވެދާނެމެ އެވެ. މެކެންސީ ބަޔާކޮށްފައިވާ ގޮތުގައި އެ ފަދަ ސްކޫލްތަކަށް ފައިދާކުރާނީ މުދައްރިސަށް ނާރެސް ވާ ގޮތަށް ކިޔަވައިދީގެންނެވެ. މިކަން ކުރެވޭނީ ނިޒާމީ ފެންވަރުގައި، މުދައްރިސް ނާރެސްވާ ގޮތަށް ލިޔެ ތައްޔާރުކޮށްފައިވާ ފިލާވަޅުތައް އެސްކޫލުތަކަށް ފޯރުކޮށްދެވިގެންނެވެ. މި އެހީތެރިކާމާ އެކު ދަރިވަރުން އަމިއްލައަށް ތަޖުރިބާކުރުމާއި ކުރާ ތަޖުރިބާގެ އަލީގައި ނިންމުންތައް ނިންމުމަށް މަގު ފަހިކޮށްދެވިގެންނެވެ.\nނާރެސް ދަރިވަރުންނަށްވާ ގޮތަށް ކިޔަވައިދިނުމުގައި ތައުލިމީ ނިޒާމުތަކުން ދޫކޮށް ނުލައި ފަރުވާތެރިކަމާ އެކު ހިފަހައްޓަން ޖެހޭ ކަންތައްތަކެއް ހުރެ އެވެ. އެއިން ކަމެއް ހަމައެކަނި ބައެއް ފިލާވަޅުތަކުގައި ނަމަވެސް ދަރިވަރުންނަށް ދޫކޮށް ލެވިއްޖެ ނަމަ، ކިޔެވުމުގެ ފެންވަރު މެދު ފަންތީގެ ކުދިންނަށް ނޭދެވޭ އަސަރުކުރާކަން ހުރިހާ ގައުމުތަކުން ވެސް ފާހަގަކުރެވުނެވެ. އޭގެ ތެރޭގައި ހިމެނެނީ، ކުރަންވާ ތަޖުރިބާތަކަކީ ކޮބައިކަން ކަނޑައެޅުމާއި ފިކުރުތައް ޓެސްޓުކުރުމަށް ކުރަންވާ ތަހުލީލުތައް ދަރިވަރުން އަމިއްލައަށް ރާވައި ފަރުމާކުރުމަށް ދޫކޮށްލުމެވެ.\nމުދައްރިސް ނާރެސްވާ ގޮތަށް ކިޔަވައި ދިނުމުން ޕިސާގެ ނަތީޖާ ކުރިއަރައިގެން ދިޔަ އެވެ. ނަމަވެސް ހަނދާންކުރަން ޖެހެނީ، ސައިންސް ކިޔެވުމުގެ އުފާވެރިކަމާއި ކުރިއަށް ދިއުމުގެ ހިތްވަރު ބޮޑަށް ދަރިވަރުންގެ ހިތްތަކުގައި ބިންވަޅުނެގި، އުޖާލާ ކުރިމަގެއް ހޯދައިގަތުމަށް ހިތްވަރު ލިބި މަގު ފަހިކޮށްދެނީ ދަރިވަރުން ނާރެސްވާ ގޮތަށް ކިޔަވައި ދިނުމާ އެކު މުދައްރިސް މަގުދައްކައިދޭ އުސޫލަށް ކިޔަވައިދިނުމުން ކަމެވެ. ޔޫރަޕުގެ ތައުލީމީ ނިޒާމްތަކަށް ލިބުނު ކުރިއެރުމަކީ ވެސް ކިޔަވައިދިނުމުގައި މި ދެ ގޮތް ބޭނުންކުރުމެވެ.\nކިއަވައިދިނުމުގައި ދަރިވަރުންނާއި މުދައްރިސުން ނާރެސްކުރުމުގެ ހަމަހަމަކަން އެއްވަރެއްގައި ތައުލީމީ ނިޒާމުތަކުން ހިފަހައްޓަން ޖެހެ އެވެ. ކަށަވަރު ކުރަންވީ ފިލާވަޅުގެ މަފުހޫމު، ދަރިވަރުންގެ އުމުރާ ގުޅޭ ވިސްނުމާ އެއް ފެންވަރެއްގައި މުދައްރިސުން އޮޅުން ފިލުވައިދޭތޯ އެވެ. އެހެނީ، ނާރެހަކީ ދަރިވަރުން ކަމަށް ބަލައިގެން ކިޔަވައިދިނުމުގެ ފުރިހަމަ ފައިދާ ލިބިގެންދަނީ ފިލާވަޅުގައި ބުނާ އެއްޗެއްގެ ތެރެއަށް ފުރިހަމައަށް ދަރިވަރުން ވައްދައި ދެވިގެންނެވެ.\nމެކެންސީ ގަބޫލުކުރާ ގޮތުގައި ދެވޭ ތައުލީމުގެ ފެންވަރު މަތިކޮށް، މުޅި ދުނިޔޭގެ ކިޔަވާ ކުދިންގެ ދިރިއުޅުން ކުރިއެރުވުމަށް ސިޔާސީ ވެރިން ކަނޑަ އަޅައިފައިވާ ލަނޑުދަނޑި ހާސިލު ކުރުމަށް މި ދިރާސާއިން މަގުފަހިވެން ދާނެ އެވެ.\nމުޙައްމަދު ޝަކީލަކީ އުނގެނުމާއި އުނގަންނައި ދިނުމާ ބެހޭ ގޮތުން ވަރަށް ގިނަ ލިއުންތައް ލިއުއްވަމުން ގެންދަވާ ލިޔުންތެރިއެކެވެ. ޚާއްސަކޮށް ދަރިވަރުނަށް މަގުދައްކައި ދިނުމަށް ލިއުއްވާފައިވާ ލިޔުންތަކާއި ތައުލީމު ދިނުމުގައި ހުރި ކަންބޮޑުވުންތަކާ ގުޅޭ ގޮތުން ދުނިޔޭގެ ތަފާތު ފެންވަރުގައި ކޮށްފައި ހުރި ދިރަސާތަކުގެ މައްޗަށް ބިނާކޮށް ލިއުއްވާ ލިއުންތެރިއެކެވެ. ތަފާތު ގައުމުތަކުގައި ތައުލީމް ދިނުމާ ބެހޭ ގޮތުން ގެންގުޅޭ އުސޫލުތައް ބަލއި ހޯދުމަށް ވަރަށް ގިނަ ގައުމުތަކުގެ ތަޖުރިބާ ލިބިވަޑައިގެން މިހާރު ވެސް ތައުލީމީ ދާއިރާގައި މަސައްކަތްކުރައްވަމުން ގެންދަވާ ބޭފުޅެކެވެ.\nޝަކީލަކީ ކުރީގެ މުދައްރިސުންގެ ތައުލީމީ މަރުކަޒުގެ ދުވަސްވަރުން ފެށިގެން މިއަދާ ހަމައަށް ވެސް ޓީޗަރުން ތަމްރީންކުރުމާއި ސްކޫލުތަކުގެ ކިޔަވައިދިނުން ހަރުދަނާކުރަން، ޓީޗަރުންނަށް ތަފާތު ތަމްރީންތައް ދިނުމުގައި މަސައްކަތްކުރައްވާ އެތައް އަހަރެއްގެ ތަޖުރިބާ ލިބިވަޑައިގެން ހުންނެވި ބޭފުޅެކެވެ. މިހާރު ޝަކީލް މަސައްކަތްކުރައްވަނީ ނޭޝަލް އިންސްޓިޓިއުޓް އޮފް އެޑިޔުކޭޝަންގެ ކަރިކިއުލަމް ބައިގަ އެވެ.\nއިތުރު ލިޔުންތައް ސްކޫލް ތައުލީމް ޓީޗަރުން ކޮލަމް


ކ.ކާށިދޫ ކަނޑުތެރެއަށް ދޯންޏެއް އަޑިއަށް ހިގައްޖެ\n01 މާރޗް 2018 09:28\nމާލެއިން ފުރައިގެން ޅ.ކުރެންދޫއަށް ދަތުރުކުރި ދޯންޏެއް ކ.ކާށިދޫ ދެކުނުން 2.9 ނޯޓިކަލް މޭލު ބޭރުން ކާށިދޫ ކަނޑުތެރެއަށް އަޑިއަށް ހިނގައްޖެއެވެ.\n"ގިޓާނޯ" ނަމަކަށް ކިޔާ މިދޯނި އަޑިއަށްދިޔަ ކަމުގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް މިއަދު ހަވީރު 05:55 ހާއިރު ލިބުމާ ގުޅިގެން ކ.ކާށިދޫގެ ސީ އެމްބިއުލާންސް ވަނީ އެސަރަހަށްދަށް ފޮނުވާލެވިފައެވެ. ސީ އެމްބިއުލާންސް އެސަރަހައްދަށް ގޮސް ބެލި ބެލުމުން އަޑިއަށްދިޔަ ދޯނީގެ އެއްވެސް ޚަބަރެއް ވެފައެއް ނުވެއެވެ.\nމިހާދިސާ ހިނގިއިރު އެ ދޯނިން ދަތުރުކުރީ ދިވެއްސަކާއި ތިން ބިދޭސީންނާއެކު ޖުމްލަ ހަތަރު މީހުންނެވެ. މިދޯނި އަޑިއަށް ދިޔައީ ދިޔަވެ ޕަންޕު ޖެހުމުން ވެސް ދިޔަގަނޑު ކޮންޓްރޯލް ނުކުރެވިގެން ކަމަށާއި މިދޯނީގައި ހުރީ ސިމެންތިއާއި ހިލަ އަދި ދަގަނޑުކަމަށް ދޯނީގެ ކެޕްޓަން ވަނީ އެމްއެންޑީއެފް ކޯސްޓްގާޑަށް މަޢުލޫމާތު ދީފައި ވެއެވެ.\nމިދޯނި އަޑިއަށްދާން ފެށުމުން ދޯނިން ދަތުރުކުރި މީހުން ވަނީ އެސަރަހައްދުން ކ.ގާފަރަށް ދަތުކުރަމުންދިޔަ "މަލަސް މެލޮޑީ" ނަމަކަށް ކިޔާ ދޯންޏަކަށް އަރާފައެވެ. އަޑިއަށް ދިޔަ ދޯނިން ދަތުރުކުރި މީހުން މިހާރު ވަނީ ކ.ކާށިދޫއަށް ގެންގޮސްދީފައެވެ. މިހާދިސާގައި އެއްވެސް މީހަކަށް ގެއްލުމެއް ލިބިފައެއް ނުވެއެވެ.\nމިއުޅަނދު އަޑިއަށް ދިޔުމުގެ ސަބަބުން މިއުޅަނދު ގައި ހުރި ބައެއް ތަކެތި ފެންމައްޗަށް އެރުމަކީ އެކަށީގެންވާ ކަމަކަށް ވާތީވެ، މިސަރަހައްދުން ދަތުރު ކުރައްވާ ފަރާތްތަކުން މިކަމަށް ޚާއްޞަ ސަމާލުކަމެއް ދެއްވުމަށާއި، އަދި ރޭގަނޑު ދަތުރުކުރައްވާ އުޅަނދު ފަހަރުތަކުން މިކަމަށް އިތުރަށް ސަމާލުކަން ދެއްވުމަށް އިލްޠިމާސްކުރަމެވެ.


ބުޅަލެއްގެ ސަބަބުން ފްލައިޓް އެމެޖެންސީގައި ޖައްސައިފި - DhiDaily\nބުޅަލެއްގެ ސަބަބުން ގަތަރުގެ ފްލައިޓެއް ކުއްލި ހާލަތުގައި ޖައްސަން ޖެހިއްޖެއެވެ.\nމިހާދިސާ ހިނގާފައި ވަނީ މިދިޔަ ހޯމަ ދުވަހުގެ ހަވީރުގެ ވަގުތެއްގައެވެ. މިކަމާއި ގުޅިގެން ކަރްތޯމް އިންޓަނޭޝަނަލް އެއަރޕޯޓުން ނެރުނު ބަޔާނެއްގައި ބުނެފައިވަނީ، 260 މީހުންނާއި އެކު ދަތުރު ކުރަމުންދިޔަ ފްލައިޓެއްގެ ތެރެއިން، ކަޅު ބުޅަލެއް ފެނި، އޭގެ އުނދަގޫ ޖެހިގެން ފްލައިޓް ކުއްލި ހާލަތުގައި ޖައްސަން ޖެހުނީ ކަމަށެވެ.\nއަދި އެބުޅާ ވަނީ، ފްލައިޓްގެ ކޮކްޕިޓަށް ވަދެ ފްލައިޓް ދުއްވަން އިން ކެޕްޓަން އަށްވެސް އަނިޔާ ދީފައި ކަމަށާއި، މިހާތަނަށް ބެލި ބެލުމުން، އެ ބުޅާ ފްލައިޓަށް ވަދެފައިވަނީ، ފްލައިޓް ސާފު ކުރުމަށް ހުޅުވާފައި ވަނިކޮށް ކަމަށް ފާހަގަ ކުރެވޭ ކަމަށް ބުނެފައެވެ.\nބުޅަލުގެ ސަބަބުން ކުއްލި ހާލަތުގައި ފްލައިޓް ޖެއްސުމަށްފަހު، ޖަނަވާރުން ކޮންޓްރޯލް ކުރާ ޓީމަކުން ވަނީ ބުޅާ ހައްޔަރުކޮށް ގެންގޮސްފައެވެ. އަދި މިހާދިސާގެ ސަބަބުން ދަތުރު ކުރި ފަރާތްތަކަށް ލިބުނު ގެއްލުމަށް ބަދަލު ދިނުމަށް ނިންމާފައި ވާކަމަށްވެސް އެ އެއަރޕޯޓުން ވަނީ ބުނެފައެވެ.


ދީވާޏާ ލޯބިން ވެއްޖޭ. . | Esfiya - Dhivehi Vaahaka Site\nމަޖާ ލޯބި May 19, 2014\nދީވާޏާ ލޯބިން ވެއްޖޭ. .\n“ޒެން.. ދެން ކޮންއިރަކު ޒެންގެ ފެމިލީ އިންޓްރޮޑިއުސް ކޮށްދޭނީ.. ތިހެން ހުއްޓަ އާން ރަނާ ގޮވައިގެން ދާއިރުވެސް ޒެންނަށް ހުންނަންޖެހޭނީ ތިހެން ކަންނޭނގެ..” އަހަރެން ޒާނިޝްއާއި ދިމާކޮށްލީމެވެ. ނިދަން އަރައި ތިބިއިރު ޒާނިޝް ނިތްމަތީގައި އަތްބާވައިލައިގެން އޮތްތަން ފެނުމުން ޒާނިޝްގެ ވިސްނުން ހުރި ގޮތެއް ބަލާލަން ބޭނުންވީއެވެ.\n“ވެއިޓިން ފޯރ ދަ ރައިޓް ޓައިމް.. ހީވަނީ ވަރަށް އަވަހަށް އެ ވަގުތު އައިސްދާނެހެން ދެން..” ޒާނިޝްގެ ވާހަކަތަކުން އޭނާވެސް އެކަމަށް ތައްޔާރީތަކެއް ވަމުން ދާކަން ހާމަވިއެވެ.\n“އާން.. އައި ތިންކް ޔޫ ޝުޑް ޓެލް ޔޯ މޮމް.. މިހާރު ދެފެމެލީވެސް އެހާ ރައްޓެހި ވެފަ މިއޮތީ.. އަނެއްކާ އައިޝާދައްތައާއި އާލިޔާ ދައްތަ ވާހަކަ ދައްކާ އުޅޭ ގޮތުން ހީވަނީ އާން އަށްވުރެ ކުރިން އެމީހުން ގޮތެއް ނިންމަން އުޅޭހެން..” އަޔާންގެ ހިނިތުން ވެފައިވާ މޫނު ފެނުމުން އަހަރެން ދިމާކޮށްލީމެވެ.\n“ހެހެހެ.. އަހަރެންވެސް ހަމަ ރަނގަޅު ވަގުތު އައިސް ޖެހެންދެން މި މަޑު ކުރަނީ.. އަހަރެމެންގެ ވާހަކަ ދައްކާއިރު ޝޯން ގެ ކަންތައް ވަކި ދެރައެއް ނޫނެއްނު.. ތި ހަދަން އުޅޭ އެއްޗެއް އަހަރުމެންނަކަށް އަދި ނޭނގޭ.. އެއްކޮޅުން ޝާޔާ ކުރަން އުޅޭހެންވެސް ހީވޭ އަނެއްކޮޅުން ނަޝީ.. ކިހިނެއް ނިންމައިގެން ތިހުރީ ދެން..” އަޔާން އަހަރެން ކުރި ސުވާލު އަނބުރާ އަހަރެންނަށް އަމާޒުކޮށްލި ގޮތުން އަހަރެން ކުޑަކޮށް ހުއްޓުން އެރިއެވެ. އަހަރެންވެސް ނިންމާފައިވާ ގޮތް ކިޔައިދިނީމެވެ. އަޔާން އާއި ޒާނިޝްގެ ޚިޔާލުވެސް ހުރީ ވަރަށް އެއްގޮތަށެވެ.މާދަން މިއޮތީ މާލެ ދާންވީ ދުވަހެވެ. ނަމަވެސް ވާހަކައިގައި ތިބެ ނިދުނުއިރެއްވެސް ނޭނގެއެވެ.\nލޯންޗްގައި ކުޅުދުއްފުއްޓަށް ދިއުމަށް ހަތަރު ޢާއިލާއެއް ދަތުރުކުރަމުން ދިޔައެވެ. އަހަރެންނަށް އިނދެވުނީ ޝާޔާގެ ކުރިމަތީގައިހެނެވެ. ޝާޔާގެ ކައިރީގައި ރަނާއާއި ރިޔާ ތިބިއިރު އަހަރެންގެ ދެފަރާތުގައި އަޔާން އާއި ޒާނިޝް ތިއްބެވެ. މުޙައްމަދުބެއާއި ބަކުރުބެ، އަދި ހައްވާ ދައްތަ އެއްސީޓްގައި ތިބިއިރު އައިޝާދައްތަ އާއި އާލިޔާދައްތަ، އަދި އިޝީވެސް އިނެވެ. ހަމަހިމޭނުން އިން ޝައިހާވެސް މިއަދު އަދި ވަރަށް ބަސްއަހައެވެ.\nހެނދުނުގެ ވަގުތުކަމުން ނިދީގެ އަސަރާއިއެކު މާގިނަ ވާހަކައެއް ނުދައްކާ އަހަރުމެން ތިބިއިރުވެސް އަހަރެންގެ ސިކުނޑީގެ ތެރޭގައި ވަނީ ހައިޖާނެއް އުފެދިފައެވެ. ލޮލުގައި އަޅާފައިވާ ރޭބަން އައިނުގެ ތެރެއިން ފުރޭނިގެން ފެންނަމުންދިޔަ ޝާޔާގެ ލޯބިވެތި މޫނަށް ނަޒަރު ހުއްޓާލެވިފައި ވީއިރު އެންމެ ހިނދުކޮޅަކަށްވެސް އެހެންދިމާލަކަށް ބެލުންވެފައި އޮތީ މަނާކަމަކަށް ކަހަލައެވެ. އެކަމަށް ހިތެއް ނޭދެއެވެ. އަހަރެންނެކޭ އެއްގޮތަށް އަޔާން އާއި ޒާނިޝްވެސް ކުރިމަތީގައި ތިބި ދެކުދިންނަށް ނަޒަރު ހުއްޓާލައިގެން ތިބިއިރު ލޮލުގެ ޢިޝާރާތުން ކުދިކުދި ހަދިޔާ ބަދަލުކުރަމުން ދިޔައެވެ. ޝާޔާގެ މޫނުމަތީގައި އުފާވެރިކަން ރަނިކަން ކުރަމުންދިޔައިރު އަހަރެންގެ ހުއްޓިފައިވާ ނަޒަރުން ޝާޔާގެ މޫނުމަތީގައި ޖަންބު ކުލަވަރެއް ފޭދިފައި ހުއްޓެވެ. އެމައުސޫމުކަން ފެނި އަހަރެންގެ ޙިއްސުތަކާ ކުޅެމުން ދިޔައީ އެއްވެސް ޙަރަކާތެއްގެ ބޭނުމެއް ނެތިއެވެ. ބާރު ދުވެލީގައި ފާންލާފައި އޮތް ކަނޑުން ދަތުރުކޮށްފައި ގޮސް ކުޅުދުއްފުޅީގެ ނެރުން ލޯންޗް ވަނުމާއިއެކު ދުވެލި މަޑުކޮށްލިވަގުތު ހުވަފެނީ ދުނިޔެއަކަށް ގެއްލިފައި އިން އަހަރެން ކުޑަކޮށް ސިހުނެވެ. އެތަންފެނި އަޔާން އާއި ޒާނިޝްގެ އަނގަ ދިޔާ ވެގެންދިޔައެވެ.\nލޯންޗް ލެފިއިރު އެއަރޕޯރޓްއަށް ދާން ވޭންއޮތީ ބަލާ އައިހެވެ. ފޮށިތަންމަތި ވޭނަށް އެރުވުމަށްފަހު އެއަރ ޕޯޓަށް ނައްޓާލެވުނެވެ. ބޮޑުރަށުގެ މަގުތަކުގައި ބާރު ސްޕީޑްގައި ދަތުރުކުރި ވޭނަށް އެއަރޕޯރޓާއި ހަމައަށްދެވުނީ ފަނަރަވަރަކަށް މިނެޓުންނެވެ. ޗެކިން ފެށެންވާއިރަށް އަހަރުމެންނަށް އާދެވުނެވެ.\nފްލައިޓަށް އަރާ ޓިކެޓް ތަރުތީބުން އިށީންނަމުން ދިޔައީމެވެ. އަހަރެންނަށް އިނދެވުނީ ޝާޔާގެ ކައިރީގައެވެ. ދެންޖެހިގެން އިން ސީޓްގައި ޒާނިޝް އާއި ރިޔާ އިންއިރު ކުރިމަތީގައި ހުރި ސީޓްގައި އަޔާން އާއި ރަނާ އިނެވެ. ހީވަނީ ގަސްތުގައި ކައިރި ކައިރިން ސީޓް ނަގައިގެން އުޅޭހެނެވެ. ނަސީބުވެސް ހަމަ ރަނގަޅީ ތޯއްޗެކެވެ. އެހެން މީހުން ތަންކޮޅެއް ދުރުގައި ތިބުމުން އަހަރުމެންނަށް ތިބެވުނީ ޢާއިލާގެ އެހެންމީހުންނަށް ނުފެންނަހިސާބުގައި ވަރަށް ޕްރައިވެޓް ކޮށެވެ.\nޝާޔާއާއި އެހާ ކައިރީގައި އިދެވުމުން އަހަރެންގެ ހިތަށް އުފާވެރިކަމެއް ވެރިކުރުވަމުންދިޔައިރު އަޑިއަޑީގައި ފޮރުވިފައި ވާ ހިތްދަތިކަމެއްވެސް އުނދަގޫކުރަމުން ދިޔައެވެ. ފްލައިޓް އެއަރޕޯރޓުން ނައްޓާލުމާއިއެކު ޝާޔާ އަހަރެންގެ އަތުގައި ސިހިފައި ހިފަހައްޓާލިއިރު ޝާޔާ އިނީ ވަރަށް ބިރުގަނެފައިކަން އެނގެއެވެ. އެއީ ޝާޔާ މަތިންދާ ބޯޓަކަށް އެރި ފުރަތަމަ ފަހަރު ކަމުން ޝާޔާގެ މޫނުމަތިން ހާސްކަން ފެންނަން ހުއްޓެވެ. އަހަރެން މަޑުމަޑުން ޝާޔާގެ ކޮނޑުމަތިން އަތްއެއްލައި ޝާޔާ އަހަރެންނާއި ކައިރިކޮށްލީމެވެ. އަހަރެންގެ ހިމާޔަތް ލިބުމުން ޝާޔާއަށް ކޮންމެވެސް ވަރެއްގެ ހަމަޖެހުމެއް ލިބިފައިވާކަހަލައެވެ.\nޝާޔާ އަހަރެންގެ ކޮނޑުގައި ބޯއަޅާލައިގެން އޮތްއިރު އަހަރެންނަށް ޝާޔާގެ މޫނަށް ބަލަން ހުރެވުނީ ފޫހިކަމެއް ނެތިއެވެ. އެހާ ކައިރިން ޝާޔާގެ މޫނު ފެންނަން ހުރުމުން އަހަރެންގެ ހިތް ބަނޑުން ވަމުންދިޔައީ އުފާވެރި އިޙްސާސްތަކަކުންނެވެ. އަހަރެންގެ ހުރިހާ ޙިއްސުތަކެއް ޝާޔާހޭލައްވައިލަނީ އެއްވެސް އުނދަގުލަކާ ނުލައެވެ. ޝާޔާގެ ޙާލަކީވެސް އެއީއެވެ. އަހަރެންގެ ކޮނޑުގައި ބޯއަޅާލައިގެން އޮތް އިރު އަހަރެންގެ ޓީޝާޓް ޝާޔާގެ އަތަށް ބޮނޑިވެފައިވެއެވެ. އެހެން އިންނައިރު ޝާޔާގެ ތުންފަތާއި ކުޅެލާ ރަކި ހިނިތުންވުންމާއި މޫނުމައްޗަށް އަރާ ފައިބަމުން ދާކުލަތަކުން ޝާޔާގެ ހިތުގައިވެސް ފޮނި ރާގެއް ކުޅެވެމުން ދާކަން އެނގެއެވެ. އަހަރެންނާއި އެހާ ކައިރީގައި ވުމުން ޝާޔާގެ ޖިސްމާއި ރޫޙަށް އުފާ ލިބެމުން ދާކަހަލައެވެ. ޝާޔާގެ ހިތުގެ އަޑު އިވޭނެނަމައެވެ. ޒާނިޝްއާއި ރިޔާގެ މޫނުމަތީގައިވެސް ވަނީ މަސްތުކަމެކެވެ. ހުރިހާ ހިތްތަކުގައި ކުޅެވެމުން ދަނީ އެއްރާގެއް ކަހަލައެވެ.\n“ލޯބީގެ މަސްތު އިޙްސާސް ކުރުވައިފިޔޭ ޙަޔާތުން\nލޯބީގެ މަސްތު އިޙްސާސް ކުރުވައިފިޔޭ ޙަޔާތުން\nހިތް ޔާރާ ދީފާ ލޯބިން ހިތް ޔާރާދީފާ\nއާހުވަފެނީ ދުނިޔެއެއް ދައްކައިފިޔޭ ޙޔާތުން\nއާހުވަފެނީ ދުނިޔެއެއް ދައްކައިފިޔޭ ޙަޔާތުން\nކިހިނެއްހޭ ދިރިއުޅޭނީ ލޯތްބާ ނުމެލާ އުފަލުގާ\nފުރިހަމަ ނުވެޔޭ ޙަޔާތެއް އިޝްޤާނުމެލާ މިބިމުގާ\nފުރިހަމަނުވެޔޭ ޙަޔާތެއް އިޝްޤާނުމެލާ މިބިމުގާ\nނޭގޭހޭ ކޮންމެ ދެހިތެއް ގުޅުވައިދޭ ބާރެކޭމީ. .\nދަންނާށޭ.. ޤުދުރަތުން މާތް ދެއްވާ ހަދިޔާ އެކޭމީ\nއޯ.. އޯ. ވިންދާއި ހިތުގެ ޖަޒުބާތު ހިލުވައިފިޔޭ ތިލޯބިން\nހިތް ޔާރާ ދީފާ ލޯބިން ހިތް ޔާރާދީފާ ”\nފްލައިޓް އިބްރާހިމް ނާޞިރު އިންޓަރ ނޭޝާނަލް އެއަރޕޯޓަށް ޖެއްސި ވަގުތު ވީ ޝާޔާ އިތުރަށް ބިރުގަންނަ ގޮތްވި ވަގުތަކަށެވެ. އަހަރެންގެ ގައިގާ ހިފަހައްޓާލައިގެން އިންއިރު ޝާޔާގެ މޭގަނޑު އަނގަޔަށް އައިސްފައިވާ ކަހަލައެވެ. ޝާޔާގެ މި ޙަރަކާތްތައް ފެނި އަހަރެންނަށް ޝާޔާގެ ރީތިކަން އިތުރުވިހެންވެސް ހީވިއެވެ.\nއެއަރޕޯޓުން ނިކުތްއިރު އެރައިވަލް ކައިރިއަށް އަހަރުމެންގޭ ވޭން އައިސް އޮތެވެ. ގޭގެ ޑްރައިވަރ އަނޫމޯހަންއާއި އެކު ދޮންބެވެސް އައިސް ހުއްޓެވެ.\n“ހަހަހަ.. ބްރޯ… ހޯޕް ޔޫ އެންޖޯއިޑް.. ކިހިނެއް ދަތުރު..؟” ދޮންބެ އައިސް އަހަރެންގެ ގައިގާ ބައްދާލަމުން އަހައިލިއެވެ.\n“ޕާރފެކްޓް.. ވަރަށް ނައިސް ދަތުރެއް..” އަހަރެންނަށް އެދަތުރަކީ އެތަށް ގޮތަކުން ތާރީޚީ ދަތުރެކެވެ. އެހެންވީއިރު ކަމުދާނެއެއް ނޫންހެއްޔެވެ. އޭރު އަނޫމޯހަން އަހަރުމެންގެނައި ލަގެޖްތައް ވޭނަށް އަރުވަނީއެވެ. އޭރު އަޔާންމެން ބަލާ އެގޭ ކާރު އޮތީ އައިސްފައެވެ. “ހޭ އާން.. ކޯލްމީ ވެން ޔޫ ރީޗް..” އަހަރެން އެހެން ބުނުމުން ބޯޖަހާލާފައި ރަނާއާއި ދިމާލަށް ބަލައިލަމުން ކާރަށް އަރައި ނައްޓާލިއެވެ.\nއޭރު ޒާނިޝްވެސް ބަޔަކާއި ވާހަކަ ދައްކަމުން ދިޔައެވެ. “އައިޝާދައްތާ.. މީ އަޅުގަނޑުގެ މަންމަ..، މަންމާ މީ އައިޝާ ދައްތަ އަޅުގަނޑު ހުރިގޭ ދައްތަ..” ޒާނިޝް ފަންސާހަކަށް އަހަރުގެ އަންހެނެއް އައިޝާދައްތައާއި ތަޢާރަފް ކޮށްދިނެވެ. އެއީ ޒާނިޝްގެ މަންމަ ހެއްޔެވެ. ވަރަށް އާދައިގެ ރާއްޖެތެރޭ ވައްތަރުޖަހާ ދައްތައެކެވެ. ލާފައި ހުރި ހައުސްކޯޓުން އިތުރަށް ދުވަސްވެފައި ހުރިކަމަށް ދައްކުވައިދެއެވެ.\n“މީތަ ޒާނިޝްގެ މަންމަ.. ކޮންނަމެއް ކިޔަނީ..” އައިޝާދައްތަ ތަޢާރަފް ވެލިއެވެ.\n“އާބިދާ.. ޙުސެން ގުޅައިގެން ވަރަށް އައިޝާގެހެޔޮވާހަކަ ދެއްކިއޭ..” އާބިދާ ދައްތަ ހީނލަމުން ސަލާންކޮށްލިއެވެ. ހުސެން އަކީ ޒާނިޝްއަށް މަންމަ ލޯބިން ގޮވާ ގޮތެވެ. އަހަރެންވެސް ތަޢާރަފްވެލީމެވެ. އަދި މަންމަވެސް އިރުކޮލަކު ވާހަކަދައްކާލިއެވެ.\n“މީ ރަނާ.. އައިޝާ ދައްތްގެ ހަގު އަންހެން.. ދެން މީ ރިޔާ.. ” ޒާނިޝް އެދެކުދިން ވެސް ތަޢާރަފް ކޮށްދިނެވެ. އެއާއިއެކު އާބިދާ ދައްތަ ރިޔާގެއަތުގައި ހިފާލާ ކައިރިކޮށްލިއެވެ. އަދި ވަރަށް ހިތްހެޔޮކޮށް ވާހަކަ ދައްކާހެދިއެވެ. އެތަންބަލަން ސޮނިވެއްޓިފައި އަހަރެންނާއި ރަނާ ތިބިއިރު އިޝީވެސް ހިނިއައިސްފައި ޝާޔާއާއި އެކު ހުއްޓެވެ.\n“ކޮބާ ހިނގާދަމާ ގެއާއި ދިމާލަށް.. ހައްވާދައްތައާއި ބަކުރުބެ ހުންނާނީ އަހަރުމެން ގޭގަ.. ޝައިހާ އާއި ޝާޔާވެސް..” މަންމަ ކިޔައިދެމުން ވޭނަށް އެރިއެވެ. އައިޝާދައްތަމެންވެސް އެރިއެވެ. އަހަރެމެން ނައްޓާލީ ޒާނިޝްއާއި އާބިދާ ދައްތަވެސް ވޭނަށް އަރުވައިގެންނެވެ. އެއީ ބޮޑު ވޭނެއްކަމުން އިތުރަށްވެސް ޖާގައޮތެވެ.\n“ޝޯން.. މިރޭވާނެ އަހަރުމެން އެންމެން ޑިނާރ ހަދާލަން ނިކުމެލަން އިނގޭ.. ވަރަށް މަޖާވާނެ..” އިޝީ އަހަރެންގެ ކޮނޑަށް އަތް ވައްޓާލަމުން އެހެން ބުނެފައި ޝާޔާއަށް ނިތްއަރުވައިލިއެވެ. ޝާޔާ ހިނިތުންވެލީ އެންމެރަނގަޅޭ ބުނާކަހަލަ ގޮތަކަށެވެ. އޭރު ރަނާ އާއި ރިޔާވެސް އެކަމާއި ވަރަށް ގަޔާވެފައި ތިއްބެވެ. ވޭން އައިސް ހ.ޕާރލްގޭގެ ދޮރާށި ކުރިމައްޗަށް ހުއްޓުމާއިއެކު ވޭނުގެ ތެރޭގައި ތިބި ހުރިހާ އެންމެންގެ ލޯ ބޮޑުވެގެން ދިޔައެވެ. އަނގަ ހުޅުވި އާގަމަ ވެފައި ތިބީ އެގޭގެ ރީތިކަން ފެނިފައެވެ. ބޮޑު ދަގަނޑު ދޮރާށި ކުރިމަތީގައި ހުއްޓިލިއިރު އެނތެރޭގައި ހައްދާފައިވާ ބަގީޗާގެ ބިއްދަށުން ގަނޑުވަރެއްކަހަލަ ގެ ފެންނަލެއް ވަރަށް ފުރިހަމައެވެ.\n“މީތަ ސިއާންބެމެންގެ ގެ…؟” ރަނާ ސުވާލު ކޮށްލީ ފެނަނަމުން ދިޔަ ގެޔަށް ބަލަން އަނގަހުޅިވިފައި ހުރެއެވެ. އެގެ ފެނިފައި ޝާޔާ އަހަރެންނާއި ދިމާލަށް ބަލާފައި އިސްދަށަށް ޖަހައިލީ ޝާޔާމެންގެ ނިކަމެތިކަން މަތިން ހަނދާންވެފައި ކަހަލައެވެ. އަހަރެން ޝާޔާގެ އަތުގައި ހިފާލަމުން ދެފަރާތަށް ބޯހޫރާލީ އެހެން ހީނުކުރާށޭ ބުނުމުގެ ގޮތުންނެވެ. ބަގީޗާތެރެއިން ގުދުގުދުލާފައި ހެދިފައިވާ މަގުން ވޭން ދުއްވާފައި ގޮސް ގޭގެ ޕޯޓިކޯއަށް މަޑުކޮށްލުމާއިއެކު އަނޫމޯހަން ނިކުމެ ދޮރު ހުޅުވައިދިނެވެ. އެއާއިއެކު ގޭގައި ގެންގުޅޭ ސަބުޖު އައިސް ފޮށިތައް އެނތެރެއަށް ވެއްދުމާއި ޙަވާލު ވެއްޖެއެވެ. އަހަރެންގެ ފޮށިހިފައިގެން އަހަރެންވެސް ހިނގައިގަތީ އެތެރެއަށެވެ.\n“ސަހަބް.. އަހަރެން ގެންދަނީ..” ސަބުޖު އަހަރެންގެ އަތުގައި އޮތް ފޮށީގައި ހިފާލަމުން ބުނެލިއެވެ.\n“ސަބުޖު އެ ފޮށިތައް އެނތެރެއަށް ވައްދާލާ އަހަރެން މީތި ވައްދާލާނަން..” އަހަރެން ހިނިތުންވެލީމެވެ. އަހަރެންނަކީ އަހަރެންގެ މަސައްކަތްތައް ވީހާވެސް ބޮޑަށް އަމިއްލަޔަށް ކުރެވޭތޯ ބަލާ މީހެއްކަމުން އަހަރެންގެ ފޮށި ހިފައިގެން ދިޔައީ އަހަރެންނެވެ.\n“ސަބުޖު ކޮބާ ދެކޮޓަރި ތައްޔާރުތަ؟..” މަންމަ އައިޝާދައްތަ މެންނާއިއެކު ސިޓިންރޫމް ސޯފާގައި އިށީންނަމުން އަހައިލިއެވެ.\n“ތައްޔާރު މެޑަމް..” ސަބުޖު އެހެން ބުނެފައި ފޮށިތައް އެނތެރެއަށް ގެންދިއުމާއިގެން އުޅުނެވެ. އޭރު ޕުޝްލިޔާ ފިނި ބުއިން ހިފައިގެން އާދެއެވެ. ގޭގައި ގެންގުޅޭތާ ދިހަވަރަކަށް އަހަރުވީއިރު ޕުޝްލިޔާއަކީ އަހަރެންގެ ޢާއިލާގެ މެންބަރެއްގެ ގޮތުގައި ދެކެވޭ މީހެކެވެ. ނޭޕާލްގެ ރައްޔިތެއް ކަމުގައި ވިޔަސް މިހާރު ބޮޑަށް ވައްތަރީ ދިވެއްސަކާއެވެ.\n“ހާދަ ބޮޑު ބަދަލެއް އައިސްފިއޭ ދޯ މިހާރު މިގެއަށް.. އޭރު އަހަރުމެން އައިސް އުޅުނުއިރު މިހާ ބޮޑެއްނޫން މިގެއެއް..” ތަބަކުން ޖޫސްތައްޓެއް ނަގަމުން އައިޝާދައްތަ ވާހަކަ ދެއްކިއެވެ.\n“އާނ.. ފަހުން މިގޭގެ ޖެހިގެން ހުޅަނގުފަރާތަށް އޮތްގޯތި ގަތީ.. އެމީހުން މިހާރު އުޅެނީ މެލޭގަ.. އެގޯއްޗާއި އެއްކޮށްލާފަ ފަހުން މި ގެ މިއޮތީ ބޮޑުކޮށްލާފަ..” މަންމަ ކިޔައިދިނެވެ. “ސިއާން.. ބަކުރުބެ މެންނަށް ކޮޓަރި ދައްކާލަދޭން ދަރިފުޅު ދާންވީނު.. ބަކުރުބެމެން ތިރީގަ ހުރި ގެސްޓްރޫމަށް ގެންގޮސްދީ..” އަހަރެން އާނއެކޭ ބުނުމުގެ ގޮތުން ބޯޖަހާލާފައި ބަކުރުބެ މެން ގޮވައިގެން ހިނގައިގަތީމެވެ. ޝައިހާ ގޭތެރޭގައި ހުރިއެއްޗިއްސަށާއި ތަންތަނަށް އާގަމަވެފައި ބަލަމުންދިޔައިރު ހުރީ އަނގަހުޅުވިފައި ބުނާނެ އެއްޗެއް ނޭނގިފައި ކަހަލައެވެ. ޝާޔާ އިސްދަށަށް ޖެހިފައި ހުރިއިރު ބަކުރުބެ އާއި ޙައްވާދައްތަވެސް ހުރީ އެހާ ފެންވަރު ރަނގަޅު ރީތި ގެޔަކަށް އާދެވުމުން ކުޑަކޮށް ބަސްމަދުވެފައެވެ.\n“މީކޮޓަރި..” ދޮރުހުޅުވާލުމަށްފަހު ކޮޓަރިތެރެއަށް އިޝާރާތްކޮށްލަމުން އަހަރެން ބުނެލީމެވެ. “އެއީ ފާހާނަ..” ފާހާނައަށް އިޝާރާތް ކޮށްލަމުން އަހަރެން އެހެން ބުނިއިރު ޝައިހާ ކޮޓަރި ތެރޭގައި ހުރި ސޯފާގެ މައްޗަށް ވެއްޓިގަނެ ރިމޯޓުން ފާރުގައި ހަރުކޮށްފައި ހުރި 65 އިންޗީގެ ސޮނީ 4k އަލްޓްރާ އެޗްޑީ ޓީވީ ހުޅުވައި ލިއެވެ. “ވާވް.. ދިސް އިޒް ހިއުޖް…” ޝައިހާ ހުރީ ސޮނިވެއްޓިފައެވެ. މިގެއިން ދާ ޚިޔާލެއްވެސް ނުކުރާނެ ތޯއްޗެކެވެ. އޭރު ޝާޔާ ޝައިހާގެ ޙަރަކާތްތަކަށް ބަލަން ހެވިފައި ހުއްޓެވެ.\n“މިހާ ފެންވަރު ރަނގަޅު ތަންތާގަ އުޅެފަ ގޮސް ހޯރަފުށި ކަހަލަ ރަށެއްގަ އާދައިގެ ގެއެއްގަ އުޅޭކަށް އުނދަގުލެއް ނޫންތަ..؟” ބަކުރުބެ އެނދުގައި އިށީންނަމުން އަހައިލިއެވެ. “ޞުބުޙާނަﷲ މިހާ މަޑު ގޮދަޑިއެއްގަ ނިދައިގެން މުޅި ބުރަކަށީގަ ރިއްސާވަރުން މާދަމައަކު ނުތެދުވެވޭނެ.. ހިނިގަނޑަކާއެކު ބަކުރުބެ އިތުރުކޮށްލިއެވެ. އޭރު އެނތެރެއަށް ފޮށި ހިފައިގެން ވަދެގެން އައި ސަބުޖު ފެނުމާއިއެކު އަހަރެން ގޮވާލާފައި އެނދަށް ހަރު ގޮދަޑިއެއް ގެނައުމަށް ބުނީމެވެ.\n“އަޅުގަނޑަކީ މިކަހަލަ މުއްސަނދި ދިރިއުޅުމަށް ވުރެ ރަށްފުށުގެ އާދައިގެ ދިރިއުޅުމަށް ލޯބިކުރާ މީހެއް.. އެހެންވެ ހޯރަފުއްޓަށްވެސް މި ގޮސްލީ.. އެރަށް ވަރަށް ހިތްފަސޭހަ..” އެހެން ބުނެލަމުން އަހަރެންނަށް ލޮލުގެ ކުޑަކޮޅުން ބަލައިލެވުނީ ޝާޔާއަށެވެ. ވަގުތުން އިސްދަށަށް ޖަހައިލި އިރު ޝާޔާގެ މޫނުމަތީގައި ޖަންބު ކުލައެއް ފާއްދާލިއެވެ. ރަކި ހިނިތުންވުމެއް ތުންފަތާ ކުޅެލިއިރު ޝާޔާގެ ލޯބިކަން އިންތިހާއެވެ. އެމަންޒަރު ފެނިފައި ހައްވާދައްތަ ކުޑަކޮށް ހިނިވެސް އައެވެ. އޭރު ޝައިހާ ފަހަރަކު ޗެނަލެއް ބަދަލުކުރަމުން ދެއެވެ.\nއަހަރެންގެ ފޯނަށް “ނޯޓިފިކޭޝަން”ތައް އަންނަން ފަށައިފިއެވެ. މާލެއިން ފުރިފަހުން ޑޭޓާ އޮން ކޮށްލީ ދެންމެއަކުއެވެ. އެއާއިއެކު ފޭސްބުކްއާއި ޓްވިޓަރ އަދި ވަޓްސްއެޕްގެ ނޯޓިފިކޭޝަންތައް ފުނިޖެހެން ފެށީއެވެ. ފޯން ނަގައި އަހަރެން މަތިމަތިން ބަލައިލީމެވެ. ލޮލުގައި އަޅައިގަތީ ވަޓްސްއެޕް އިން ނަޝީ ކޮށްފައިވާ މެސެޖެކެވެ. “އައި ނީޑް ޓު ޓެލް ޔޫ ސަމްތިންގް އިމްޕޯރޓެންޓް.. ކޯލް މީ އޭސެޕް” އެވެ. އެއީ މީގެ ދެދުވަހެއް ކުރީގެ މެސެޖެކެވެ. އަހަރެންނަށް އެޚަބަރަކީ ކޮބައިކަން އަންދާޒާ ކޮށްލެވެއެވެ. ނަޝީ ބަނޑުބޮޑު ވާހަކައެވެ. ދެން އިތުރަށް އަހަރެން ނަޝީ އިގްނޯރ ކުރާކަށް ބޭނުމެއް ނޫނެވެ. ނަޝީގެ ބަނޑުގައި ގަރުބަގަނެފައިވަނީ އަހަރެންގެ ލެއެވެ. ލޯބި ނުވިޔަސް، އުޅެން ބޭނުން ނުވިޔަސް، މިހާރު އަހަރެންގެ ދިރިއުޅުމުގެ މަންޒިލް އޮތީ ނަޝީއާއި އެކުގައެވެ. އަހަރެންނަށް ކުރެވުނު ފާފައިގެ ސަބަބުންނެވެ. އެހެން ހިތަށް އެރުމާއިއެކު އަހަރެންގެ ހިތަށް ތަދެއް އިޙްސާސް ކުރެވުނެވެ. ބޭނުންވީ ނަޝީއަށް ގުޅާލާށެވެ.\nވިސްނައިލެވުނުއިރު އަހަރެންނަށް އަދިވެސް ހުރެވުނީ ބަކުރުބެ މެން ކޮޓަރީގައިކަން އެނގުމުން އެތަނުން ނިކުންނަން ތެދުވެލީމެވެ. އެވަގުތު އަހަރެންގެ ކޮންމެ ޙަރަކާތަކަށް ފަރުވާތެރިކަމާއިއެކު ބަލަންއިން ޝާޔާ އަހަރެންނަށް ފެނުނެވެ. އަހަރެންނާއި ދިމާލަށް ނަޒަރު ހުއްޓާލައިގެން ހުރިއިރު ޝާޔާގެ މޫނުމަތިން ކަންބޮޑުވުމުގެ އަސަރު ފާޅުވާން ހުއްޓެވެ. އަހަރެންނާއި ދޭތެރޭގައެވެ. އަހަރެންގެ ހިތަށްވެސް ވަރަށް އަސަރު ކުރިއެވެ. ނަމަވެސް އިޙްސާސްތައް ދިރުވައިލަމުން ސައިޑް ސޯފާއިން ތެދުވެގެން ކޮޓަރިން ބޭރަށް ނިކުތީމެވެ.\nނަޝީއަށް ޑައިލްކޮށްލަން ފިތާލަން އިނގިއްޔަށް ޙަރަކާތެއް ގެނުވިހިނދު ސްކައިޕް އިން ކޯލެއް އަންނަން ފަށައިފިއެވެ. އެއީ ބައްޕައެވެ. ދުވަސް ތަކަކަށްފަހުގައެވެ. އަހަރެންގެ ހިތަށް ހަމަޖެހުމެއް ލިބުނެވެ. ބައްޕައާއި ވާހަކަދައްކާލެވެން އުޅޭތީއެވެ. ފުން ނޭވާއެއް ބޭރުކޮށްލުމަށްފަހު ހަމަޔަކަށް އެޅިލީމެވެ.\n“ޑޭޑް އައި މިސްޑް ޔޫ..” އަހަރެން ފޯން ނެގުމަށްފަހު ފްރަންޓް ކެމެރާ އަހަރެންގެ މޫނާ ސީދާ ވާނެހެން ސެޓްކޮށްލަމުން ވާހަކަ ދެއްކީމެވެ. ސްކްރީނުން ފެންނަންހުރި ބަލްބޯ ސްޓައިލްގެ ތުނބުޅިކޮޅެއްހުރި ސްމާރޓް ބައްޕަ ފެނުމާއިއެކު އަހަރެންގެ މޫނުމަތި އުޖާލާ ވެގެން ދިޔައެވެ. ބައެއްފަހަރު ވަރަށް ހަރުކަށި ނަމަވެސް އާންމުގޮތެއްގައި ބައްޕައަކީ މީހުންނާއި ގުޅޭމިޒާޖުގެ ވަރަށް މަޖާ ޝަހުއިއްޔަތެކެވެ.\n“ހައްހައްހައް… ދަރިފުޅު ބައްޕައަށް ގުޅާލީކީވެސް ނޫނެއްނު ތިހާ މިސްވިއިރު..” އާދައިގެމަތިން ބައްޕަގެ ޚާއްސަ ހިނިގަނޑު ޖަހައިލިއެވެ. “ބައިދަވޭ ސަން.. އައި ހެވް އަ ވެރީ އިމްޕޯރޓެންޓް ތިންގް ޓު ޑިސްކަސް..” ބައްޕަގެ މޫނުމަތީގައި ސީރިއަސްކަން އެކުލެވިގެން ދިޔައެވެ.\n“ޓެލްމީ ޑޭޑް..” އަހަރެންވެސް ގޯތިތެރެއަށް ނިކުމެލާ ބަގީޗާގެ ތެރޭގައި ހަމަޖެހިލަމުން ވާހަކަދެއްކީމެވެ. “ވަޓްސް ދަ މެޓަރ..”\n“ދަރިފުޅު ޤަބޫލުކުރަންޖެހޭނެ މައިންބަފައިން ދަރިންނަށް ދުވަހަކުވެސް ދެރައެއްލިބޭކަށް ނޭދޭނެކަން..” ބައްޕަގެ ވާހަކައިގެ މަޢުލޫ ހުރިގޮތުން އަހަރެންގެ ސިކުނޑީގެ ހިސާބެއްގައި ރިއްސާލިއެވެ. “މައިންބަފައިން ވިސްނާނީ ދަރިންނަށާ، ޢާއިލާއަށް ރަނގަޅުގޮތަށް.. ދަރިފުޅަށް ހީވޭތަ ބައްޕަ ދަރިފުޅަށް ގޯސްގޮތަކަށް ނިންމުމެއް ނިންމަފާނެހެން..؟” ބައްޕަގެ ސުވާލުން އަހަރެން އިތުރަށް ހާސް ކޮށްލައިފިއެވެ.\n“ނޫން.. ބައްޕަ ކީކޭތޯ ބުނަން ތި އުޅުއްވަނީ..” އަހަރެންނަށް ނުހުރެވިގެން އަހައިލެވުނެވެ.\n“އައި ހެވް އެރޭންޖްޑް ޔޯރ މެރިއެޖް..” ބައްޕަގެ އެ ޖުމްލައާއި އެކު އަހަރެންގެ ދުނިޔެހީވީ އެނބުރިގަތް ހެންނެވެ. ބޮލަށް އެނބުރުންއަރާ ގޮތްވެ، ދެލޯ ބޮޑުވެ މީހާ ގަނޑުވިއެވެ. އަތުން ދޫވެގެން ފޯނު ނުވެއްޓުނީ ކިރިޔާއެވެ. “ވީވިލް ޑިސްކަސް އެބައުޓް އިޓް ލޭޓަރ.. ދަރިފުޅު މެން މިކޮޅަށް އައީމަ އެކަން އޮތީ.. އެވްރިތިންގް ހެޕަންޑް ސޯ ފާސްޓް.. ދަރިފުޅުގެ މަންމަ ކައިރީވެސް ނުބުނެ މިއުޅެވެނީ.. އައި ވިލް ޓޯކްޓު ޔޫ ލޭޓަރ.. ބާއި ސަން..” އެއްނޭވައިން ހުރިހާ ވާހަކައެއް ދައްކާ ނިންމާލާފައި ބައްޕަގެ ފޯނު ކަނޑާލިއިރުވެސް އަހަރެންނަށް ހުރެވުނީ ހުއްޓުންއަރައިފައެވެ.\nTags: މަޖާ ލޯބި\nvarah reethi. alhey then mi kon haa kanthakeh mihaaru :O then shon and shaya thihen hadhaakah nuvaane ey gudu. story reyga site in kiyaalin commnt nukohllevuni reyga. varah reethi waiting for the next part withagud news 😀\nalready i have red this part on ur blog 🙂\nv reethi 🙂\nGudu mibaives varah reethi.saya dhera nukohlahchey\ndheevanya..datsamistake right…already i have red dis in ur blog…he he he i cant imagine the airport in kulhudufushi…dat was fabulous…..BTW shon marry nukuruvachey..nd shaya ah dhera gotheh nuhadhathi\n:shaaya ah thihen nahadhaarthi gudu D\nbtw love thiss part tooo <3 🙂\nKonirakuku kulhudhuhfushiga airport elheee\nދިމާވި އާދަޔާ ޚިލާފް ޒުވާނާ (ނުވަދިހަ އެއްވަނަ ބައި)\nބިރުވެރި ލޯބި December 5, 2021\nމިހިތުގެ ފަސާނާ 34\nހިތާމަ ލޯބި April 10, 2017\nބިރުވެރި އެހެނިހެން މަޖާ ލޯބި March 14, 2021


Furahsaara Kurun Huhttumah Instagram In Aa Tool Eh - Vaguthu\n5 މަސް ކުރިން ( އޭޕްރީލް 23, 2021 )\nއޮންލައިން ޕްލެޓްފޯމްތަކުގައި ހަނގާ ކުރުމާއި، އެކި ގޮތް ގޮތުން ފުރައްސާރަ ކުރުން ހުއްޓުވުމަށް އިންސްޓަގްރާމުން އާ ޓޫލެއް ބޭނުން ކުރަން ނިންމައިފިއެވެ. އިންސްޓަގްރާމުން މި ޓޫލް ކުރިއަށް އޮތް ހަފްތާގައި ތައާރަފްކުރަން ވަނީ ނިންމައިފައެވެ.\nއެގޮތުން އިންސްޓަގްރާމުން ފުރައްސާރަ ކުރުމަށް އިބާރާތެއް ނުވަތަ އިމޯޖީއެއް ޑައިރެކްޓް މެސެޖްގެ ގޮތުގައި ފޮނުވައިފި ނަމަ އެ މެސެޖެއް ބްލޮކް ކުރެވޭނެއެވެ. އަދި އެމީހަަކު އާ އެކައުންޓެއް ހަދައި މެސެޖް ކުރަން މަސައްކަތް ކުރާ ނަމަ އެ އެކައުންޓެއް ވެސް ބްލޮކް ކުރެވޭނެއެވެ. ފުރައްސާރައިގެ އިބާރާތްތަކާއި، އިމޯޖީ ހިމަނައިގެން މެސެޖް ކުރާނަމަ ވަގުތުން މެސެޖް ރިކުއެސްޓް ބަޔަށް މެސެޖް ފޮނުވާލެވޭނެއެވެ. މި ޓޫލް ބޭނުން ކުރުމުގައި އަމިއްލައަށް ބޭނުންވާ ބަސްތަކާއި އިމޯޖީތައް ލިސްޓަށް އިތުރު ކުރުމުގެ އިހްތިޔާރު އިންސްޓަގްރާމް ބޭނުން ކުރާ މީހުންނަށް ލިބިގެންވެެއެވެ.\nހިޑެން މެސެޖުގެ ދަށުން އިންނަ މި ޓޫލް އަކީ 'އޮން' 'އޮފް' ކުރެވޭ ގޮތަށް އެކުލަވާލައިފައިވާ ފީޗާއެކެވެ.\nއިންސްޓަގްރާމުން ބުނީ މެސެޖުތައް ރެކުއެސްޓް ފޯލްޑާއަށް ފޮނުވާލި ނަމަވެސް، މެސެޖް ކިޔުމުގެ ފުރުސަތާއި، ޑިލީޓު ކުރުން އަދި ރިޕޯޓު ކުރުމުގެ ފުރުސަތު ވެސް ލިބިގެންވާ ކަމަށެވެ. މިއީ ހައި ޕްރޮފައިލް މީހުންނަށާއި، މަޝްހޫރު ފަަންނާނުންނަށް ހާއްސަ ކޮށްފައިވާ ޓޫލެކެވެ.\nއިންސްޓަގްރާމުން ބުނީ އަންނަ މަހު ތެރޭގައި މަދު ގައުމުތަކަަކަށް މި ފީޗާ ބޭނުން ކުރެވޭ ގޮތަށް ހަދައި، މާ ގިނަ ދުވަހެއް ނުވެ ހުރިހާ ގައުމުތަކެއްގައި ބޭނުން ކުރެވޭ ގޮތް ހަދާނެ ކަމަށެވެ.


Ashra ge hiidhathi dhiriulhun, enmen rohvaalaifi – Iru\nސަމާ· 16 މޭ 2021\nހިތްދަތި، ހިތާމަވެރި އެތައް ކަމެއް ހަޔާތުގައި ތަހައްމަލު ކުރަމުންދާ އަޝްރާގެ ވާހަކަތަކުން އެންމެން ރޮއްވާލައިފިއެވެ. މިއީ ރޭގައި ޓީވީއެމް އިން ގެނެސްދިން ޝޯއެއްގައި އަސްރާގެ އިހުސާސްތަށް ބަންޑުންކޮށްލި ގޮތެވެ.\n“ނޯމަލް ލައިފެއް އުޅެލަން ހަމަ އެންމެ ދުވަހެއްވެސް ވާތު” ރޮއެ، ލޯ ރަތްވެފައިވާ އަޝްރާ ހިތްވަރާއެކު ބުނެލިއެވެ.\nއެ ވަގުތުކޮޅު ވެގެންދިޔައީ ޝޯގެ ޕްރެޒެންޓާ ނަމްޒާއަށްވެސް ކެތް ނުކުރެވި، އަރު ބެދި، ބަސް ހުއްޓި 30 ވަރަކަށް ސިކުންތު ހޭދަވި ވަގުތުކޮޅަކަށެވެ. އަދި ހަމަ އެއާއި އެކު ޓީވީ ބަލަންތިބި މީހުންގެ ލޯތަށް ފުރިގެން އައެވެ.\nލާ ނޭވާ، ކުޑަ ފުޅިއެއްގައި، ކުޑަ ދަބަހެއްގައި އަބަދުމެ ހަށިގަނޑުގެ އެއްބައިހެން ގެންގުޅޭއިރު، އިންޓަވިއު ކުރިއަށްދިޔަ އިރު މެދުކެނޑުމެއްނެތި އިވެމުން ދިޔަ މަޑު މަޑު “ބީޕް” އަޑަކީ އަޝްރާގެ ނޭވާގެ އަޑެވެ. އަހަރުމެން އާންމު ދިރިއުޅުމުގައި އިމެއް، މިނެއް ހުރަހެއް ނެތި މި ލާ ނޭވާވެސް އަޝްރާ އެ އުޅެންޖެހެނީ، ގައިދުކޮށްފައިވާ ފުޅިއަކާއެކުގައެވެ.\nޕްރޮގްރާމުގައި އަޝްރާ ދިއައީ އެންމެ ކުޑައިރު ވެސް އޭނާގެ ދިރިއުޅުމުގައި ދިމާވަމުންދިޔަ ހިތާމަވެރި ހިތްދަތި އެތައް ކަންތަށްތަކެއް ހިއްސާކުރަމުންނެވެ. ތިން އަހަރު ވީ އިރުވެސް ނުހިނގުމާ، ކުޅެ ދުވެ ހަދަން އުޅޭނެ ހިތްވަރާ ބުންވަރު ނެތުމާ، ބުލީގެ ޝިކާރައަކަށްވުމާ މިކަހަލަ އެތައް ވާހަކަ އެއް އޭނާ ވަނީ މި ޕްރޮގްރާމުގައި ހިއްސާކޮށްފައިއެވެ.\nހަޔާތުގައި ތިންވަނަ ކައިވެންޏެއްގައި ހުރި އަޝްރާ މިއަދުގެ ފިރިމީހާ ސިފަ ކުރަނީ ހަޔާތަށް ދެއްވި ޖަވާހިރެއްގެ ގޮތުގައެވެ. ފިރިއެއްގެ ހައިސިއްޔަތުން، އިންސާނިއްޔަތުގެ އިމެއް މިނެއް ނެތް ޤުބާނީތަކެއް ވަމުން އަންނަ ޔާސިރު އަދިވެސް އުންމީދު ކަނޑާނުލާ މަސައްކަތް ކުރަމުން އެ އަންނަނީ އަޝްރާއަށް އާންމު އިންސާނެއްގެ ދިރިއުޅުން ހަމަ އެންމެ ދުވަހަކަށް ނަމަވެސް ހޯދައިދެވޭތޯއެވެ.\nއެއިސެންމެންގާ ސިންޑްރޯމް އާ ހަނގުރާމަ ކުރަމުން އަންނަ އަޝްރާގެ ފުރާނަ ސަލާމަތް ކުރެވެން އޮތީ ހިތާއި މޭގެ ޓްރާންސްޕްލާންޓެއް ހަދައިގެން ކަމުގައިވާއިރު މިވަގުތު ކުރިމަތިވެފައިވާ އެންމެ ބޮޑު އެއް ގޮންޖެހުމަކީ ކޮވިޑުގެ ހާލަތެވެ. އަބަދުވެސް ފައިސާގެ ދަތިކަން ކުރިމަތިވި ނަމަވެސް އަޝްރާއާއި ޔާސިރު ތިބީކީ އުންމީދު ދޫކޮށްލާ ގޮތަކަށް ނޫނެވެ.\nއަޝްރާގެ ހަޔާތުގައި ކުރަން ބޭނުންވެ ނުކުރެވި އެތައް އެތައް ކަމެއް އެބަހުއްޓެވެ. އެއީ އަހަރެމެން އާންމު ދިރިއުޅުމުގައި ހަމަ މިވަގުތު ވެސް ކޮށްލެވިދާނެހާ ކުދި ކުދި ކަންކަން ކަންކަމެވެ. މޫދަށް ދިއުން، ވާރެއާ ތެމިލުން، އޮކްސިޖަން ފުޅިއާ ނުލާ ދިރިއުޅުން މިކަހަލަ އެތައް އެތައް ކުދި ކުދި ކަންކަމެއް ވެފައިމިވަނީ ދިރިއުޅުމުގައި އަޝްރާ ހާސިލުކުރަން ބޭނުންވާ ބޮޑެތި ކަންކަމަށެވެ.\nއަޅުގަނޑުމެންގެ ވެސް ދުއާއަކީ، އަޝްރާއަށް، އަޝްރާގެ އޮޕަރޭޝަން ކުރެވި، ދުޅަހެޔޮ ސިއްހަތެއް މިންވަރު ކުރެއްވުމެވެ.


Vote dheyn vee MDP goas misraabakah dhiya nudhinumah: Inthi - One Online\n12 މޭ 2022، ސަންގުޓީވީން ކުރިއަށްގެންދިޔަ އެމްޑީޕީ ޗެއާޕާސަން ބަހުސްގައި މާފަންނު އުތުރު ދާއިރާގެ ރައްޔިތުން މަޖިލީހުގެ މެމްބަރު އިމްތިޔާޒް ވާހަކަދައްކަވަނީ ----- ވަން ފޮޓޯ: ޔޫސުފް ސޮފްވާން\nވޯޓު ދޭންވީ އެމްޑީޕީ ގޯސް މިސްރާބަކަށް ދިޔަ ނުދިނުމަށް: އިންތި\nއެމްޑީޕީ ގޯސް މިސްރާބަކަށް ގެންދިޔަ ނުދިނުމަށް އެމްޑީޕީ ހުރިހާ މެމްބަރުން ނުކުމެ ވޯޓު ދިނުމަށް އެމްޑީޕީގެ ޗެއާޕާސަން ކަމަށް ވާދަކުރައްވާ ރައްޔިތުން މަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ (އިންތި) ވިދާޅުވެއްޖެއެވެ.\nޗެއާޕާސަންގެ އިންތިހާބުގެ ކެމްޕޭނަށް އިންތި ވަނީ މީހުން ދިރިއުޅޭ ހުރިހާ ރަށަކަށް ވަޑައިގެންފައެވެ. އަދި އޭގެ ފަހުން އެ އިންތިހާބުގައި އިދިކޮޅުން ނުކުންނަވާ އިކޮނޮމިކް މިނިސްޓަރު ފައްޔާޒާއެކު ދެ ބަހުސެއްގައި ވެސް އިންތި ބައިވެރިވެވަޑައިގެންނެވިއެވެ.\nކެމްޕޭނުގައި އަދި ބަހުސްގައި ވެސް އިންތި ވިދާޅުވެފައިވަނީ، އެމްޑީޕީގެ ޗެއާޕާސަންގެ މަގާމަށް އެންމެ ގާބިލު މީހާއަކީ އޭނާ ކަމަށާއި އޭނާއަށް ވޯޓު ދޭންވީ އެމްޑީޕީގެ އަސާސްތަކާއި އެޕާޓީ އުފެދުނު މަގުސަދު ކަމަށްވާ ގައުމާއި ރައްޔިތުންނަށް ހެޔޮގޮތް ހޯދައިދިނުމަށް ކަމަށެވެ. އަދި އޭނާގެ ވާދަވެރި ފައްޔާޒް މަސައްކަތް ކުރައްވަމުން ގެންދަވަނީ ރައްޔިތުންގެ މަޖިލީހުގެ ރައީސް އަދި އެ ޕާޓީގެ ރައީސް މުހައްމަދު ނަޝީދު އެކަހެރިކުރަން ކަމަށް ވެސް އިންތި ވިދާޅުވިއެވެ.\nކެމްޕޭން ނިންމަވައިލެއްވުމުގެ ގޮތުން އިންތި މިރޭ ކުރެއްވި ޓުވީޓެއްގައި ވިދާޅުވީ، އެމްޑީޕީއަކީ ވަރަށް ގިނަ ބައެއްގެ ވަރަށް ގިނަ ދުވަހުގެ މަސައްކަތާއި ގުރުބާނީތަކަކާއެކު ނަގައި ކޮޅަށް ޖެހުނު އިސްލާހީ ހަރަކާތެއް ކަމަށެވެ.\n"މި ރީތި އުއްމީދީ ހަރަކާތް ގޯސް މިސްރާބަކަށް ގެންދިޔަ ނުދިނުމަށް އެމްޑީޕީ ހުރިހާ މެމްބަރުން ނުކުންނަވައި ވޯޓު ދެއްވާ،" އިންތި ވިދާޅުވިއެވެ.\nޗެެއާޕާސަން ކެމްޕޭނުގައި ފައްޔާޒްވެސް ވަނީ ރާއްޖޭގެ ހުރިހާ ރަށަކަށް ވަޑައިގެންފައެވެ.\nފައްޔާޒު މިރޭ ކުރެއްވި ޓުވީޓެއްގައި ވިދާޅުވީ، އެންމެން އެކުވެ ކުރިއެރުން ހޯދައި ފިތުނަ އާއި ނަފުރަތުން އެކަހެރިވެ ރާއްޖެއަށް ހަމަޖެހުމާއި ތަރައްގީ ގެނެސްދެވޭނެ އާރުކާޓީންނަކީ އެމްޑީޕީ މެމްބަރުން ކަމަށެވެ.\n"އަލުން އާ ބާރަކާއެކު އެމްޑީޕީ ހިންގާލަން ޕާޓީގެ ހުރިހާ މެންބަރުން މާދަމާގެ ވޯޓަށް ނުކުމެވަޑައިގެން ދެއްވުން އެދެން،" ފައްޔާޒް ވިދާޅުވިއެވެ.\nއެމްޑީޕީ ޗެއާޕާސަން ހޮވުމުގެ ފޯރިގަދަ އިންތިހާބުގައި މިނިސްޓަރު ފައްޔާޒް ވާދަކުރައްވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ފެކްޝަނުންނެވެ. އަދި އިންތި ވާދަކުރައްވަނީ ރައީސް ނަޝީދުގެ ފެކްޝަނުންނެވެ.\nގުޅޭ ޓެގު އެމްޑީޕީ ސިޔާސީ ޕާޓީތައް އެމްޑީޕީގެ ޗެއާޕާސަން އިންތިހާބު އިމްތިޔާޒް ފަހުމީ